description: Kuigi tavaliselt sportlastele ülemäära jäätist süüa ei soovitata, siis Itaalia uurija on veendunud, et õige jäätise söömine annab just hoogu juurde.

title: See jäätis muudab paremaks sportlaseks

maintext:
Valerio Sanguigni on patenteerinud jäätise, mis on täis antioksüdante ning tema sõnul parandab selle jäätise söömine sportlikke tulemusi ning viib üldiselt tervislikemate eluviisideni, vahendab Travel and Leisure.
Sanguigni usub, et kuna jäätis on külm, siis see säilitab paremini antioksüdantide tervislikud osakesed ning nii imenduvad need paremini ka inimese organismi. Mees on oma jäätist juba laboris testinud ning andnud vastukaaluks katsealustele tavalist jäätist, öeldes, et tegu on tema imejäätisega.
Tulemused näitasid, et inimesed, kes olid söönud tema imejäätist olid füüsiliselt võimekamad ning nende veresoonkond töötas paremini. Ilmselt on see esimene uurimus, mis tõestab, et naturaalne jäätis võib sportlikkust parandada.


description: Kellegagi koos reisimine on palju turvalisem ja lõbusam kui üksi. Eriti õnnega koos on need paarid, kelle ühine hobi on reisimine.

title: 5 kohta, kuhu iga seiklushimuline paar võiks koos reisida

maintext:
Samantha ja Ryan on ehe näide sellisest abielupaarist, kes rändab koos mööda maailma ringi. Nad soovitavad viit kohta, kuhu iga seiklushimuline paar võiks koos reisida:
1. India
Kes on Indias käinud, see teab, et seal on nii mõndagi avastada. Lisaks legendaarsele Taj Mahalile ja maitsvale India toidule on seal imeline loodus, rahvuspargid, kaunid liivarannad ja soe kliima.
2. Machu Picchu, Peruu
See inkade kadunud linn ei kuulu ilmaasjata UNESCO maailmapärandi nimistusse. Matkamine inkade kunagistel radadel ja sinna juurde kuuluvad vaated on nimelt omamoodi elamus.
3. New York
See on linn, mis mitte kunagi ei maga. Selle asemel, et taksoga ummikus seista, soovitavad Samantha ja Ryan laenutada endale rattad, et nendega New Yorgis leiduvaid parke avastada.
4. Selfoss, Island
Ka Islandi pealinn Reykjavík on avastamist väärt, kuid hoopis omamoodi elamus on Selfossi linn. Selfossi kaudu pääseb näiteks ka Pingvellirisse ja Hekla vulkaani juurde.
5. Victoria juga
Kes reisib Sambiasse ja Zimbabwesse ei tohi mingil juhul jätta vahele seda ebahariliku kujuga juga. Asub see Lõuna-Aafrikas Zambezi jõel.
Abielupaari reisiblogi leiab siit!

fasttext_language: et


description: Teraapialinnuna  lennukis viibinud part Daniel on üleilmne sensatsioon, kuigi tegemist pole päris kindlasti ainsa kummalise lennuki pardal viibinud loomaga lennunduse ajaloos.

title: Fotod: kõige kummalisemad reisijad, keda lennukites kunagi nähtud on

maintext:
Vaata, milliseid reisisaateid sel hooajal näidatakse
Igale poole reisida ise ikka ei jaksa, mistõttu on vahva, kui keegi teine on käinud ning sellest ka filmi teinud.


description: Igal aastal külastab Pompeiid miljoneid turiste, kuid kellelgi ei ole enam võimalik seda paika näha oma kunagises hiilguses.

title: Video: Pompeii enne vulkaanipurset

maintext:
79. aastal purskas vulkaan Vesuuv ning mattis tuhakihi alla Pompeii ja Stabiae linnad. Kuigi külastajatel on tänapäeval võimalik linnavaremete vahel ringi uitada, siis uurijad panid kokku video, mis näitab, milline linn kunagi välja nägi, vahendab Lonely Planet.
Lundi Ülikooli teadlaste töö näitab millised olid rikkuri Caecilius Iucunduse eluruumid. Teadlased skänneerisid 2011. ja 2012. aastatel Pompeii linna ning lõid sellest 3D mudeli. Lisaks on nad veel uue elu andnud ka kõrtsile, pesumajale, pagarikojale ja mitmetele aedadele.
3D mudelite ja videote loomine annab võimaluse senisest detailsemalt Pompeii linna kirjeldada ning selle võimsust hoomata.


description: Sa käid iga päev tööl, aga ikka ei ole kunagi piisavalt raha, et minna korraks maailma avastama?

title: Eestlasest reisisell annab nõu, kuidas võimalikult tihti reisimas käia

maintext:
Birgiti jaoks on reisimine osa tema elustiilist – enne kui üks reis jõuab lõppeda, planeerib ta vaikselt juba järgmist.
Birgit selgitab oma blogis, kuidas ta endale üliõpilasena seda pidevat reisimist üldse lubada saab. «Ma kulutan raha ainult vajalikele asjadele, et premeerida end just reisidega,» kirjutab ta oma blogis.
Noore naise sõnul on oluline osta lennupiletid võimalikult varakult ja kindlasti tuleb vaadata, millisesse riigis asuvasse linna on lennupiletid hetkel kõige odavamad. Vahel on lend riigi pealinna tunduvalt kallim kui mõnda veidi väikesemasse linna. Riigisisene lendamine tuleb Birgiti sõnul väga tihti kokkuvõttes odavam.
Raha hoiab neiu reisides kokku ka ööbimise pealt: «Mõned inimesed armastavad luksust, teistele sobib diivani või põrandakoht. Ma olen see inimene, et mul vahet pole, kus ma magan, nii kaua, kuni katus on pea kohal.»
Selleks, et reisida on Birgiti sõnul kõige olulisem aga kõvasti tööd teha, elamisele võimalikult vähe raha kulutada ja selle pealt raha reisimise jaoks kõrvale panna.
Birgiti reisiblogi pälvis selle aasta Eesti Blogiauhindade konkursil reisiblogide arvustuses esimese koha.


authors:
Johanna Vahuri
Reisiportaali Toimetaja

description: Kanaari saarte vulkanoloogia instituudi raportite kohaselt aktiviseerus pühapäeval kuulus El Teide vulkaan Tenerifel.

title: Tenerifel aktiviseerus El Teide vulkaan

maintext:
El Teide vulkaani ümbruses toimusid kümnetes väikeseid maavärinaid, millest ükski ei ületanud 1,5 palli Richteri skaalal. Kuigi pärast pühapäevaseid värinaid ei ole vulkaan enam tegutsenud, siis on sellised värinad tunnuseks aktiivsele vulkaanile, mistõttu tuleb seda protsessi ka lähemalt jälgida, seisab Kanaari saarte vulkanoloogia instituudi INVOLCAN lehel.
Esialgu räägiti, et toimus 98 väikest maavärinat, kuid INVOLCANi hinnangul võivad need numbrid olla oluliselt suuremad ja ulatuda isegi üle 400. Pühapäeva õhtul, pärast kella kuut õhtul, muutusid eraldiseisvad seismilised tõuked ühtseks pikaks laineks, mis kestis kokku kaks ja pool tundi.
Praegu aktiivsust veel uuritakse, sest tekkis ka kahtlus, et värinad olid maapinnale oluliselt lähemal, kui esialgu arvati. Vaatamata sellele, et tegu on ebatavalise aktiivsusega, rõhutatakse INVOLCANi kodulehel, et paanikaks ei ole põhjust. See fenomen võib sama kiiresti kaduda kui ka tekkis ning El Teide aktiivsust jälgitakse pidevalt.


description: Ameerika Ühendriikide haiguste kontrolli ja ennetuskeskus on välja andnud Zika hoiatuse kokku juba 11 Aasia riigi kohta.

title: Zika tõttu ei soovitata reisida juba 11 Aasia riiki

maintext:
Ametivõimud soovitasid rasedatel naistel vältida reisimist Kagu-Aasia riikidesse ning Maldiividele, sest seal on potentsiaalne risk nakatuda Zika viirusesse, mis võib kahjustada veel sündimata beebisid, vahendab Time.
Välja toodi täpsemalt 11 riiki: Brunei, Myanmar, Kambodža, Indoneesia, Laos, Malaisia, Maldiivid, Filipiinid, Tai, Ida-Timor ja Vietnam. Nendes piirkondades on ka varem viirust esinenud ning arvatavasti on paljud kohalikud sellele immuunsed, kuid turistid seda ilmselt ei ole.
«Rasedad naised, kes reisivad Kagu-Aasiasse, võivad Zikasse nakatuda. Riskitase on teadmata, kuid ilmselt on see madalam kui riikides, kuhu Zika jõudis alles esimest korda ning nüüd laialdaselt levib,» rääkis haiguste kontrolli ja ennetuskeskuse esindaja.


description: Jison- In tempel Jaapanis pakub vaatamiseks naiste rinnakesi.

title: Naiste rinnad vallutasid templi

maintext:
Jaapani Jison Ini tempel on võrreldes teiste templitega küllaltki ebatavaline. Templi põrandad ja seinad on kaetud naiste rindade kujutistega, mille on külastajad sinna palvetamiseks toonud, vahendab CNN.
Rindade massiline toomine templisse sai alguse aastaid tagasi, kui Wakayama arst hakkas käima palvetamas rinnavähi käes kannatava patsiendi eest, rääkis peapreester Annan.
Arst palus töötajaid, et naiste rinnad saaksid templi palvetamissümboliks. Kuna Annani sõnul sümboliseerivad rinnad sündi, käivad inimesed templis palvetamas ohutu raseduse, vähi vältimise ning üldiselt naiste hea terviseseisundi eest.
Mõned rindade kujutised on valmistatud pehmest materjalist ja täidetud vahuga, küll aga on rinnanibud kaetud helmestega. Kõik rinnakujutised on eri suurusega.
Jison-In on ainus tempel Jaapanis, millel on niivõrd omapärane palvetamisobjekt. Templi külastajad saavad rinnad kohapealt osta ning pärast palvetamist jätta need templi seina külge. Veider pühamu on ligi meelitanud ka hulgaliselt turiste.


description: Kui sinu jaoks on vastumeelne selline kruiisireis, kus laev on ülerahvastatud, siis on see väikese seltskonnaga jahireis mõeldud just sulle.

title: See mitmepäevane laevasõit erineb kohe kindlasti tüütust kruiisireisist

maintext:
Kui suure kruiisilaeva pardale mahub tuhandeid inimesi, siis see väike ja luksuslik jaht mahutab vaid 148 inimest. Seega, pikki järjekordi toidusabas või tunglemist laevatekil ei ole.
Kõikides kajutiruumides on ookeanivaade, kuninglikud voodid ning lameekraaniga televiisorid. Lisaks a la carte restoranidele ja põnevatele kohvikutele on jahil ka luksuslik spaa, kasiino, raamatukogu ja mitmed puhkealad.
Laev viib läbi seitsmepäevaseid kruiisireise ja teeb peatuseid pisikestes linnades ja privaatsetes randades. Hetkel seilab jaht Vahemere ääres.


description: Rohkem kui pool miljonit noort on end Jaapanis suletud uste taha lukustanud.

title: Tuhanded Jaapani noored keelduvad õue minemast

maintext:
Omapärast fenomeni tuntakse hikikomorina ning see tähendab, et inimene on oma koduseinte vahel veetnud vähemalt kuus kuud sealt kordagi lahkumata. Noored jätavad pooleli nii kooli, töö ja hülgavad ka sõbrad, vahendab The Insider.
Jaapani valitsuse uuringust selgus, et hetkel elavad isolatsioonis 541000 15-39 aastast inimest. Mõned aastad tagasi kardeti küll, et see number on suurem ning kasvab veelgi, kuid samas näitasid tulemused, et inimesed on isolatsioonis väga pikalt.
35 protsenti uuritutest olid kodus veetnud juba üle seitsme aasta. 29 protsenti olid isolatsioonis elanud kolm kuni viis aastat. Lisaks on nähtus jõudu kogunud ka vanemate inimgruppide seas. Kuue aastaga on hikikomori all kannatajate arv 35-39 aastaste seas tõusnud kuus korda.
Arstide hinnangul põhjustab hikikomorit nii psühholoogiline kui ka kultuuriline surve, mille tulemusena tunnevad noored, et nad peavad ühiskonnast eemalduma. Seisund on levinum meeste seas, kes kannatavad tugeva pinge käes juba väga noores eas, sest kõik ootavad neilt paremaid tulemusi nii koolis kui tööl.
Ühtlasi on see seisund laialdasemalt levinud keskklassi hulgas. Need, kes end isoleerivad on tavaliselt ka väga hea haridusega. Kindlasti ei ole tegu laiskusega, kinnitavad psühholoogid. Tavaliselt need inimesed tahavad minna välja, sotsialiseeruda, leida sõpru ja elukaaslaseid, kuid nad lihtsalt ei suuda seda teha.
See seisund on levinud ka Jaapanist kaugemale, juhtumeid on ette tulnud muuhulgas ka Ameerika Ühendriikides, Hiinas ja Hispaanias.
Esimest korda kerkis nähtus esile juba 1990. aastatel, kuid seniajani ei ole see veel klassifitseeritud ametliku häirena ning ravi sellele puudub.


description: Chongqingis Hiinas on nüüd külastajatele avatud maa-alune tuumajaam, mida peetakse ühtlasi maailma suurimaks tehiskoopaks.

title: Maailma suurim tehiskoobas avas külastajatele uksed

maintext:
Hiiglaslik tuumajaam on 20 jalgpalliväljaku suurune. Pärast renoveerimist paigaldati sinna uued valgustus- ja helisüsteemid, ehitati uus teaduskeskus ning lisati ka mitmed alad, mis seletavad selle jaama ajalugu, vahendab Travel and Leisure.
Külastajad saavad avastada 19 kilomeetri jagu käikusid, kus on kokku 130 erinevat teelõiku ja tunnelit, mida mööda jalutada. Suurim koobas, reaktorisaal, on 80 meetrit kõrge ning 25 meetrit lai. Koopa ehitus algas 1966. aastal ja selle valmimisel suri üle 100 töötaja.
Tuumajaam avati 2010. aastal vaid hiinlastele, kuid nüüd saavad seda külastada ka välismaalased. Pärast renoveerimist on lisatud alasid, mida ka kohalikud ei ole veel näinud.


description: Muidugi on valetamine väga inetu, aga reisides tuleb tihti ette olukordi, kus luiskamine on ainuvõimalik lahendus täbarale või ebameeldivale olukorrale.

title: Viis väikest valget valet, mis reisides kasuks tulevad

maintext:
«Ei, ma pole siin esimest korda»
See on vale, mis võib aidata vältida mitmeid väga ebamugavaid olukordi. Kui võtad lennujaamast takso, küsib juht väga suure tõenäosusega, kas oled selles linnas esimest korda. Tõenäoliselt tekib sul kiusatus vastata jaatavalt, sest ehk saad sedasi väärtuslikku infot. Kuid targem on siiski valetada ja väita, et oled siin juba korduvalt käinud. Kui taksojuht teab, et sa linna ei tunne, teeb ta sulle nii pika ringi ja sellise arve, et kulutad sõidu eest tasumiseks mitme päeva eelarve.
Samuti kulub see vale ära teiste kohalikega suhtlemisel. Kui keegi saab teada, et oled esimest päeva uues linnas, võid langeda igasugu petuskeemide ohvriks, sest oma väheste teadmistega oled suurepäraseks sihtmärgiks.
«Jah, mul on kaaslane olemas»
See on abiks eelkõige üksikutele naissoost reisijatele, aidates pääseda soovimatust tähelepanust. Kui baaris mõni meeskondanik liiga pealetükkivaks muutub, on see hea päästerõngas. Enda väite kinnitamiseks võiks sul olla käepärast foto endast ja mõnest meessoost sõbrast, mida vajadusel näidata saad.
«Ma ei mäleta oma hotelli nime»
Kui tutvud kellegagi, kelle huvi sinu vastu tundub kahtlasevõitu, jaga endast võimalikult vähe detaile. Kui ta tahab teada, kus sa peatud, teeskle, et sa ei mäleta hotelli nime ja kirjelda seda võimalikult ebatäpselt.
«Ma ei räägi inglise keelt»
Mõnel juhul võivad tänavakaubitsejad olla väga pealetükkivad. Kui aga teeskled, et sa ei oska inglise keelt ja ega üldse eriti ühtegi keelt ei oska, jätavad nad su õige pea rahule. Aga ole järjekindel ja ära lasku nendega mingisugusesse vestlusesse, ükskõik, kui väga nad ka ei püüaks.
«Ma reisin koos sõbraga»
Üksikud reisijad jäävad võõrastes sihtkohtades kohalikele väga kergesti silma. Kui satud seeläbi mõnda ebamugavasse olukorda, väida, et reisid koos sõbraga, aga veedate lihtsalt ühe päeva eraldi. See vähendab ebaausate kavatsustega kohalike huvi sinu vastu märkimisväärselt.
Allikas: studenttravel.com.


description: Sageli võetakse reisilt kaasa vaatamisväärsuste juurest mõni kivike või muu looduslik ese, kuid Hawaiilt leiab väidetavalt ära neetud kivid, mis nüüd turiste paanikasse ajavad.

title: Ära neetud kivikesed ajavad turistid paanikasse

maintext:
Igal aastal jõuab Hawaii Hilo postkontorisse mitmeid pakke, kus on sees vaid kivid, liiv ja muud loodusvarad. Kõik need meened on koju kaasa võetud Hawaii vulkaanide rahvuspargist, vahendab Lonely Planet.
Kuigi kivikeste ja muude esemete kaasa võtmine rahvuspargist on seadusega keelatud, siis tagasi saatmise põhjus on hoopis müstilisem. Viimasel ajal on levima hakanud müüt Pele needusest, mis tabab kõiki, kes lõhuvad või võtavad kaasa meeneid vulkaanide rahvuspargist.
Needus toob müüdi kohaselt endaga kaasa jada õnnetusi ja ebaõnnestumisi. Tagasisaadetud esemete hulgas on olnud nii kive, koralle, plastikust kujukesi, puitu ja puukoort. Mõnikord on esemetega kaasas ka kirjad ning isegi saatja aadress. Kirjades palutakse sageli Pele andestust ning avaldatakse lootust, et õnn taaskord pöördub.
Pelehonuamea, kelle järgi needus ka nime on saanud, on Hawaii vulkaanijumalanna. Kohalike jaoks on ta üks austatumaid jumalusi. Laavat, olgu see siis vedel või külmunud, peetakse jumala kehastuseks.
Kuigi rahvuspark paneb inimestele südamele seaduste järgimist ning kultuuri austamist, siis ei innusta nad inimesi uskuma erinevaid needuseid. «Kirjadele me ei vasta. Kui inimesed on mõne ebausu vastu võtnud, on seda üsna raske hajutada. Mõelge vaid mustadest kassidest või katkistest peeglitest,» rääkis rahvuspargi esindaja.


description: Täna hilinevad kümned United Airlinesi lennud süsteemivea tõttu, mis on tekitanud suuremat hirmu ka lennufirmade küberrünnakute ees.

title: Täna hilinevad süsteemivea tõttu kümned lennud

maintext:
United Airlines on maailmas suuruselt kolmas lennufirma ning süsteemis tekkinud, kuid seni avalikustamata vea tõttu on seni hilinenud juba rohkem kui 60 lendu, vahendab The Independent.
«Me oleme süsteemitõrkest, mis hilinemisi põhjustab, teadlikult. Me teeme selle nimel tööd, et probleem lahendada ja kõik kliendid esimesel võimalusel sihtkohta toimetada. Me vabandame tekkinud ebamugavuste pärast,» ütles lennufirma esindaja.
Sel aastal on lennufirmasid tabanud mitmed probleemid arvutisüsteemidega, mistõttu on esile kerkinud ka küberrünnakute suurenenud oht. Augustis tekkisid tõrked maailma suurima lennufirma, Delta Airlinesi, töös. Toona jäi ära sadu lende ning tuhanded hilinesid. Lennufirma enda sõnul ei häkitud nende programmidesse sisse, kuid küberturvalisuse eksperdid jäid selle avalduse suhtes skeptiliseks.
Eelmisel kuul hilinesid mitmed British Airwaysi lennud. Nende esindaja sõnul tekkisid neil tõrked lennule registreerimise süsteemiga.
Lennufirmad toetuvad oma töös peaaegu täielikult arvutisüsteemidele. Kuigi kõike etappe annab läbida ka manuaalselt, siis võitab see palju rohkem aega ning sellest on tingitud ka pikad hilinemised.


description: Kui praegu on enamikes lennujaamades võimalik kasutada tasuta internetti, siis mõne aasta pärast see võimalus kahaneb oluliselt.

title: Tasuta internet võib lennujaamadest kaduda

maintext:
Uuringuga tehti kindlaks, et praegu on reisijatel võimalik kasutada tasuta internetti ligi kahes kolmandikus maailma lennujaamadest, kuid 2019. aastal kahaneb see võimalus 54 protsendini, vahendab Travel and Leisure.
«Internet jääb reisijatele siiski kättesaadavaks, kuid paljud lennujaamad muudavad selle lihtsalt tasuliseks,» rääkis uuringu eestvedaja Nigel Pickford. Mitmed paigad võtavad tulevikus kasutusele hübriidmeetodi, kus esialgu on reisijal võimalik tasuta internetis liikuda, kuid teatud aja möödudes tuleb neil juba maksma hakata, lisas ta.
Uuringus ei toodud välja, millised lennujaamad plaanivad tasuta interneti võimalust vähendada, kuid peamiselt kuuluvad sinna ringi lennujaamad Põhja-Ameerikas ja Lähis-Idas.
Peamisteks põhjusteks, miks lennujaamades tasuta internet kaotatakse, on võimsamad nutiseadmed. Reisijatel on kaasas paremad ja kiiremad telefonid, mis nõuavad paremat ühendust. Telefone kasutatakse nüüd lisaks e-kirjade lugemisele ka videote vaatamiseks või lehekülgede külastamiseks, kus on ohtralt pildimaterjali, selgitas Pickford.
Lisaks on oodata ka tõusu reisijate arvukuses, mistõttu mõjub see internetile veelgi tugevamini.


description: Seoses Tallinna Lennujaama reisiterminali laiendustööde ettevalmistuse algusega muutub alates 1. novembrist liikluskorraldus reisiterminali ees.

title: Tallinna lennujaamas muutub liikluskorraldus

maintext:
Lapimaal löövad lusti nii suured kui ka väikesed
Pärast paari pimedat talvekuud ja tõsist töörügamist tõstis minus pead lapsemeelsus ja otsustasin taas seada sammud Lapimaale. Olin juba ette veendunud, et seal on nii mõndagi teha ka täiskasvanutel, ja minu reis vaid kinnitas seda.


description: Lennujaamatöötajad märkasid, et ühest kohvrist tuleb suitsu, hiljem selgus, et tulekahju põhjustas süttinud e-sigarett.

title: E-sigaret põhjustas lennukis põlengu

maintext:
Seattle'i lennujaamas märgati pagasist tulevat suitsu ajal, mil lennujaamatöötajad kohvreid lennukisse laadisid. Tuletõrjujad kustutasid leegid ning kohvri omanik kutsuti pagasit tuvastama, vahendab Daily Mail.
Hilisema uurimise käigus selgus, et sigaret oli ühendatud süttimise hetkel laadijaga. Juhtumi tõttu viibis ka väljalend.
See ei ole sel aastal esimene kord, kui e-sigaret põhjustab lennukis tulekahju. Mõned kuud tagasi süttis sigaret reisija käsipagasis ning ka siis ei olnud lennuk õnneks veel lennujaamast lahkunud ning olukord lahendati kiiresti.
Enamik lennufirmasid on keelanud e-sigarettide lennu ajal kasutamise. Samuti ei lubata neid sageli panna ära registreeritavasse pagasisse, vaid need tuleb kanda alati endaga kaasas.


description: Sõpradega koos reisimisel võivad ette tulla probleemid ühiseelarvega, kuid need nipid aitavad seda vältida.

title: Kaheksa nippi, kuidas sõpradega reisides rahalistest erimeelsustest üle olla

maintext:
Reisides koos sõpradega on keeruline rahaga läbi käia nii, et kõik saaksid puhkusest võtta viimast, vahendab The Travel Magazine.
Kuid on nippe, mille abil saab õigesti raha jaotada ning nautida puhkust täiel rinnal.
1. Koostage eelarve enne puhkust
Probleemideta reisi nautimiseks tuleb aru saada, et igal inimesel on erinev rahasumma, millega ta puhkama tuleb. Selleks on aga vajalik üheskoos koostada eelarve, mis aitab planeerida igat kulutust.
2. Olge mõistvad teineteise suhtes
Kui olete juba eelarve koostanud, siis hoidke sellest ka kinni. Suhtu austusega oma sõprade rahalisse seisu ja puhkus sujub sellevõrra paremini.
3. Hoidke oma kulutustel silma peal
Kui sind ei vaeva mõni euro suurem kulutus, siis su sõpradega võib olla vastupidi. Tehke nimekiri, kus oleks kirjas mida ostsite ja kes kellele ning kui palju võlgneb.
4. Astu oma mugavustsoonist välja
Jäta alati reisides endale rahaline puhver. Nii võid vahel mugavusstsoonist välja astuda ja teha mõne suurem väljamineku, mis jätab ereda mälestuse.
5. Ära ole liiga kitsi
Eelarvest kümne küünega kinnihoidmine võib rikkuda sinu ja ka teiste reisi. Kui oled koostanud omale range eelarve, siis anna sellest oma sõpradele enne reisi teada ja rohkem ära sellest räägi. Pidev ohkimine ja vingumine ei tee kellegi tuju paremaks.
6. Hoia koos sõpradega raha kokku
Paljusid asju on odavam teha just grupina. Olgu see siis auto rentimine või mõne grupipileti ostmine muuseumis. Sõpradega reisides on võimalik koos raha hoida ja sellega vähendada liigset kulutamist. Enne puhkusealgust tasub uurida millised on võimalused ühistegevusteks.
7. Lae auto täis
Euroopas autoga reisimine võib olla seltskonnaga oluliselt soodsam kui lennukiga. Nii jäävad ära igasugused pagasitasud, saate kaasa võtta juba ohtralt süüa ning ka kõik teemaksud lähevad kambapeale jagamiseks.
8. Suhelge omavahel
Teineteise mõistmine ja soovide austamine on ideaalne alus meeldejäävale puhkusele. Suhelge oma vahel, et teada saada mida keegi tahab näha ja teha.


description: Las Coloradas on unistustepaik võluva õhkkonna armastajatele, kuna just seal asub roosa laguun.

title: Roosa paradiis ajab inimesed pöördesse

maintext:
Mehhiko väikeses kalapüügi linnas Las Coloradas asub roosa laguun, mis võib olla kõige ilusaim ja roosaim paik kogu maailmas, vahendab Metro.
Laguun saab oma punakasroosa värvi vees elavatest mikrorganismidest nagu krevetid ja punased planktonid. Need annavad veele pigmendi kemikaal beta-karoteenist.
Las Coloradas on tuntud ka oma soola tootlikkuse poolest. Valge sool, mis ümbritseb veekogusid, paistavad eemalt just kui suured lumehanged.
Koht on suur turismimagnet ja sinna on oodatud kõik fotograafia ja kauni vaate huvilised.
Okokok. So today I've been in the world of the pink First a gang of flamingos, then this place?! Is it even real?? #lascoloradas #pinkpinkpink #Mexico #pinkbeach A photo posted by Anna T (@annamwt) on May 12, 2016 at 7:30am PDT


description: Postimehe reisiportaalis vaadatakse tagasi möödunud suvele ja vahvatele reisidele.

title: Fotokonkurss: saada meile pilt suveniirist ja võida!

maintext:
Ootame lugejate pilte ilusatest, põnevatest ja vahvatest suveniiridest, mida reisidelt olete kaasa toonud. Palume lisada pildi juurde ka paar lauset juttu kohast, kust meene on toodud ning miks valik just sellise suveniiri kasuks langes.
Kõiki pilte ootame 30. oktoobrini aadressile johanna.vahuri@postimees.ee
Kolme toredat pilti toovad omanikule ka auhinna.
Seekord jagame saatjatele värskelt trükist tulnud Aive ja Andrus Hiiepuu raamatu «Maailm seljakotis».
Raamatus pajatavad seiklejad nii tuntud kui tundmatutest paikadest ning läbi käiakse ohtralt paikasid Lähis-Idast Melaneesia saarestikuni.
Katkend raamatust «Maailm seljakotis».
«Kui tunde oli juba teel oldud ja sõidustiiliga harjutud, jäeti busside kolonn (turvalisuse pärast kümmekond bussi üheskoos) tundideks kottpimedasse mägede ja metsade keskele seisma. Kohalike käitumisest lugesime välja, et tegemist on vist pikema peatusega - neil olid kaasas taburetid ja tekid. Kui bussid peatusid, laotasid teadjamad mehed kohe tekid teele ja keerasid end sinna rahulikult magama. Hetkega oli hõivatud ka kogu bussi katus, kus kottide vahele sai end mõnusalt kerra keerata.»


description: Riigid üritavad alati külastajatele parimat muljet jätta, mistõttu võivad märkamata jääda mõned probleemid, mis kohalike silmis on üsna teravad.

title: Kohalikud probleemid, mida turistid ei märka

maintext:
Kohalikud ei soovi aga vaikida ning on seepärast sotsiaalmeediavõrgustikus Reddit hakanud jagama oma koduriikides tegelikult valitsevaid probleeme, vahendab Daily Mail.
1. Itaalia - ka eestlaste hulgas populaarse puhkusesihtkoha kohta toodi välja, et turistid peavad maffiat mõnevõrra romantiliseks, kuid tegelikult on see suur probleem. Üks kasutaja kirjutas, et maffia ei ole tegev ainult riigi lõunaosas, vaid kontrollib teatud määral majandust kogu Itaalias.
2. Mehhiko - mehhiklased tunnevad, et turistid võiks rohkem märgata nende võitlusi kohalike jõukudega ja korruptsiooniga. Ühtlasi lokkab riigis vägivald. «Vägivald, millega iga päev kokku puutume on lihtsalt kurb. Kuidas saab 43 õpilast lihtsalt ära kaduda? Kuidas ajakirjanikud, kes mainivad korruptsiooni, järsku kaovad või kuidas nad äkitselt surnuna leitakse?», kirjutas üks kohalik Redditis.
3. Tai - tailased tõid suhtlusvõrgustikus välja, et riigis valitseb tegelikult terrorioht, millest laiem avalik nii teadlik ei ole, seda just eriti Tai lõunaosas.
4. Hispaania - sealsed elanikud kurdavad kehva valimissüsteemi üle, mis on nad pikaks ajaks riigipeta jätnud.
5. Austraalia - kuigi kängurud tunduvad väga armsad, siis kohalikele tekitavad nad hulgaliselt probleeme. Nende populatsioon on järjest kasvamas ning oma tegevusega hävitavad nad juba liialt teisi elusolendeid nagu linde ja sisalikke, kirjeldas olukorda üks kohalik.
6. El Salvador - selles väikeses riigis probleeme jätkub. Kohalike sõnul märkavad külastajad ka nälga ja vägivalda, kuid nendest palju hullem on joogivee nappus. Isegi kõige rikkamates piirkondades ei ole pidevalt joogivett, seda antakse majapidamistele vaid jaopärast, sest muidu seda lihtsalt ei jätku, kirjeldas nukrat seisu üks kohalik.
7. Iirimaa - otse meie nina all võitlevad iirlased järjest kasvava narkoprobleemiga. Paljud narkosõltlastest jäävad ka kodutuks, mistõttu elavad nüüd Iirimaa suurlinna tänavatel hulgaliselt kodutuid narkareid.
8. Hiina - parajasti on suurriigis käimas linnastumine ning maalt tulnud inimesed võtavad oma kombed linnadesse kaasa. Nii võib tänavatel näha lapsi, kes lihtsalt keset tänavat oma häda ära ajavad. Nii kirjutab sotsiaalmeedias üks Hiina linnakodanik.


description: Viimastel aastatel on palju kaalutud lennukites lastevabade tsoonide tekitamist ning paljud lennufirmad on alad ka juba kasutusele võtnud.

title: Lennukites kehtestatakse lastevabad tsoonid

maintext:
Mõned lennufirmad on kehtestanud oma lennukites lastevabad tsoonid, mis tähendab, et teatud ridades alla 12-aastased lapsed istuda ei tohi. Lisaks ei lubata lapsi ka hädaabiväljapääsude juurde istuma, kus on rohkem jalaruumi ning seega on nad kasumlikumad täiskasvanutele, vahendab Lonely Planet.
Programmiga on praeguseks liitunud peamiselt vaid Aasia lennufirmad ning meile tuntud ettevõtted selliseid erandeid ei kehtesta. Lastevabade tsoonide loomine on tekitanud palju vastakaid arvamusi. Leidub neid, kes peavad seda diskrimineerimiseks kui ka neid, kes on ideest vaimustuses.
Varasematest küsitlustest on selgunud, et 39 protsenti Briti kodanikest sooviksid, et pikamaalendudel oleks lastevabade tsoonide kehtestamine lennufirmadele kohustuslik. 35 protsenti väitsid, et nad oleksid nõus maksma rohkem lennu eest, kus lapsi üldse ei ole.
Mõned lennufirmad on aga lähenenud probleemile loovalt. JetBlue jagas 25 protsendiseid sooduskuponge kõigile reisijatele siis, kui mõni laps lennu ajal nutma hakkas. Juhtus aga nii, et kokku hakkas nutma lennu ajal viis last, mistõttu said kõik reisijad endale tasuta pileti.


description: Täna Tartus alanud Turismikonverents on läbi aegade suurim – ligi 400 osavõtjat arutlevad selle üle, milliseks kujuneb turismi areng Eesti majanduses järgmistel aastatel ning millised uued ärimudelid aitavad jätkusuutlikku turismi edendada.

title: Tartus toimub Eesti aegade suurim turismikonverents

maintext:
Konverentsi läbiv teema on innovatsioon ning uued ärimudelid turismis. Turismiarenduses tuleb senisest enam rõhku panna ajaga kaasas käimisele ning leida üles need vahendid, millega uusi segmente ja turge leida, rääkis Eesti Turismifirmade Liidu presidendi Külli Karing.
«Turism on Eestile väga tähtis majandusharu, mis annab tööd ligi kuuendikule kogu Eesti tööealisest elanikkonnast ning seetõttu tuleb pingutada, et sektori konkurentsivõime kasvaks ja turisminumbrid aasta-aastalt suureneksid,» ütles Karing. «Kui tahame Eestiga maailmas silma paista, peame globaalsed trendid ja tehnoloogia arengu enda kasuks tööle panema.»
Ettevõtluse Arendamise Sihtasutuse (EAS) turismiarenduskeskuse direktor Tarmo Mutso usub, et potentsiaali on Eestil palju. «Eesti on turismimaa ja eestlane ise kange reisisell, ent turismisektor on viimastel aastatel läbi teinud kiireid muutusi, millega tuleb paratamatult arvestada, et kõigile parim reisikogemus tagada,» ütles Mutso. «Peame olema inimeste ootustega kursis ja neile vastavalt reageerima, sest konkurentsitihedal maailmaturul on viimastel aastatel professionaalsete reisibüroode kõrval asunud kanda kinnitama Airbnb, Uber, Google Travel ja teisedki ning see näitab ilmekalt, millised on reisijate ootused.»
Lähiaastatel kindlasti pöörata rohkem tähelepanu tarbijate kaitsele, arvas Karing. «Infotehnoloogia areng võimaldab kõikidel inimestel oma reisi korraldamisega iseseisvalt tegeleda ning osta internetist lennukipileteid, broneerida hotelle ja transporti, ent kas me teame, kes on nende teenuste taga tegelikult?» küsis Karing. «Peame tulevikus aina rohkem seisma selle eest, et tarbija huvid oleks kaitstud ning tal oleks võimalik soetada muretu reisikogemus professionaalsete ja usaldusväärsete reisibüroode ja -korraldajate kaudu.»
Turismikonverents 2016 kestab Tartus vastavatud Eesti Rahva Muuseumis 11.-12. oktoobril ning sellest võtab osa ligi 400 inimest, mis teeb sellest aegade suurima turismikonverentsi. Ettekannetes ja aruteludes löövad kaasa oma ala eksperdid nii Eestist kui ka välismaalt.


description: Abu Dhabis otsustati teisaldada ning linnast välja viia kõik autod, mis ei vasta puhtusnõuetele.

title: Linn, kus saab räpaka auto eest kopsaka trahvi

maintext:
Teisaldamisest ei pääse ka need, kes pargivad oma autosid eraparklates. Selleks, et oma autot hiljem tagasi saada, tuleb maksta aga üks korralik trahv, vahendab Lonely Planet.
«Iga kuu tehakse trahv ning teisaldatakse umbes 50 sõidukit,» kirjeldas olukorda Abu Dhabi linnavalitsuse esindaja. Ametivõimude sõnul rikuvad mustad autod üldist linnapilti. Siiski ei teisaldata ühtegi autod kohe, vaid kõigepealt saab auto omanik hoiatuse.
Kui linnast leitakse must auto, pannakse esiklaasile hoiatus ning antakse omanikule kolm päeva aega, kas auto linnast minema viia või see puhtaks pesta. Ka trahvi saab alles siis, kui auto reaalselt ka ära viiakse.
Uus seadus tekitab probleeme peamiselt kodanikele, kes viibivad tihti pikaajalistel reisidel. Seetõttu peavad nad vahepeal korraldama oma auto pesemise, kui nad soovivad pääseda 727 eurosest trahvist.
Maist juulini vallutavad Abu Dhabi tihti suured liivatormid, mis jätavad endast maha kihi ka autodele. Linnas on olemas aga ohtralt autopesulaid, kellega saab sõlmida lepingu ning ühtlasi on kodanikel võimalus parkida oma auto ka lennujaama parklasse, soovitas linnavalitsuse esindaja.


description: Kõigi kultuuridega ei jõua põhjalikult tutvust teha, mistõttu antakse sageli stereotüüpidele vaba voli.

title: Kohalikud lükkavad ümber tuntud stereotüübid

maintext:
Kuigi paljud stereotüübid vastavad mingil määral tõele, siis on ka neid, mis osutuvad täiesti valeks. Internetikeskkonnas Quora on sõna võtnud erinevate riikide kodanikud ning nad kirjeldavad, milliseid stereotüüpe nad pidevalt enda kohta kuulevad ning miks need tõele ei vasta, vahendab Daily Mail.
Hollandis suitsetatakse kanepit - kuigi see vastab tõele, siis ei ole kanepi suitsetamine kohalike seas üldse nii levinud, kui muu maailm arvab. Enamik kohalikke tegelikult kanepit igapäevaselt ei suitseta ning Amsterdami sajad kanepikohvikud on suuresti vaid turistilõksud. ÜRO raporti kohaselt on Uus-Meremaa ja Kanada palju suuremad kanepimaad, kui Holland.
Pariislased on upsakad - pariislased on sageli suured vinguviiulid, kinnitas ka üks kohalik, kuid tema sõnul ei ole nad siiski upsakad, vaid nad on lihtsalt enda ja oma kodumaa üle uhked.
Rassism Lõuna-Aafrikas ja Kreekas - lõuna-aafriklastele on läbi ajaloo rassismiteemad olnud väga olulised. Kuigi tänapäeval arvatakse, et inimesed seal enam teisi nahavärvi põhjal ei erista, siis tegelikult käib kõik endiselt veel selle järgi. Sama on ka Kreekas, ka nemad tunnistavad, et nende jaoks sõltub nahavärvist, kui tark, heatahtlik või tore inimene tegelikult on.
Afgaanid vihkavad ameeriklasi - kuigi afgaanid soovivad, et ameeriklased nad rahule jätaks, siis tegelikult on nad ameeriklastele ikkagi ka tänulikud, et nad aitasid kohalikel talibanist lahti saada.
Afganistanis on alati soe - kuigi seal on suuresti soe, siis kõrgel mägedes sajab lund ning seal saab ka suusatamas käia. Igal talvel sajab Afganistani pilvedest alla umbes 1,5 meetrit lund.
Hiinas võib saada vaid ühe lapse - kuigi Hiinas on tõesti selline poliitika, siis väljaspool suurlinnasid see alati ei kehti. Väikelinnades on sageli peredel ikka mitu last ning selle vastu lihtsalt ei saa.
Kõikidel ameeriklastel on relvad - tegelikult kõikidel ameeriklastel relvi pole, küll on aga igal kolmandal inimesel relvad ning neid on kokku nii palju, et neid jaguks igale inimesele.
Mehhiklased ja tekiila - tekiila ei ole kindlasti mehhiklaste lemmikjook. Ühtlasi ei ole nad kohalike sõnul ka laisad ning nad ei veeda oma päevasid kaktuse all istudes suured sombreerod peas.
Inglastel on hambad korrast ära - Inglismaal on tasuta hambaravi, mistõttu on enamikel inimestel hambad tegelikult väga heas korras.
Kasahstan on tegelikult olemas - pärast Borati filmi linale tulekut arvasid paljud, et Kasahstan on välja mõeldud paik, mis loodi vaid filmi jaoks. Tegelikult on riik aga päriselt olemas, inimesed on väga külalislahked, toit hea ja loodus ilus.


description: Lennureisil võib ikka ette tulla, et kaasreisijate käitumine sind häirib. See mees võttis aga ühise käetoe jagamise küsimust väga tõsiselt.

title: Video: mees kaitseb oma õigusi lennukis õige kummalisel moel

maintext:
Ameerika ärimees Andy Slamans, kes oma Facebooki-kontol kirjeldab end kui pühendunud kristlast ja pereisa, kaotas närvid, kui sattus lennukis istuma kõrvuti mehega, kes võttis täielikult enda käsutusse kahe istme vahel asuva käetoe.
Slamans otsustas kaasreisijale õppetunni anda ja asja videosse võtta. Video esimese poole on ta salvestanud lennuki tualettruumis, kus räägib, mida ja miks ta teha kavatseb. Video teises pooles saab näha, kuidas Slamans magajat teeseldes kaasreisija käele tubli obaduse annab ja selle käetoelt maha lööb.
Magav kaasreisija ärkab seepeale ja jääb Slamansi pikalt vahtima. Sellega video ka lõppeb.
Sotsiaalmeedias on Slamans kõvasti võtta saanud, sest inimeste hinnangul käitus ta põhjendamatult ebaviisakalt. Paljud soovitavad, et ta pidanuks kaasreisijaga esmalt rääkima ja teised heidavad talle ette, et on mõttetu pahandada inimesega, kes magab.


description: Maiade käsikiri on juba aastakümneid olnud teadlaste huviorbiidis, kuid seni peeti kirjutist võltsinguks.

title: Avastati Ameerika vanim raamat

maintext:
Antropoloogid ja arheoloogid tegid lõpuks kindlaks, et müstiline maiade raamat on tegelikult päris. Grolieri koodeksi nime all tuntud käsikiri pärineb 13. sajandist, mistõttu on see ka vanim kirjutis iidsest Ameerikast, vahendab Lonely Planet.
Koodeksi ostis 1966. aastal tundmatute meeste käest Mehhiko kollektsionäär Josue Saenz. Mehed väitsid, et nad leidsid käsikirja Mehhiko ühest koopast, kuid nad ei olnud nõus leiu täpset asukohta avaldama. Nad olid nõus selle Saenzile müüma, kui viimane ei esita leiu kohta rohkem küsimusi.
Ostu sooritamiseks lennutati Saenz Mehhiko lõuna ossa, kuid tema eest varjati kiivalt, mis kohaga on täpselt tegu. Kuna Saenz tundis oma kodumaad üsna hästi, sai ta aru, et ta viidi Chiapase piirkonda. Ostjal olid kaasas ka eksperdid, kes leidu uurisid ning siis selle ka võltsinguks tembeldasid. Saenz otsustas selle siiski endale soetada.
1971. aastal andis Saenz käsikirja arheoloog Michael Coele, kes pani selle Grolieri klubis New Yorgis väljanäitusele. Kuigi see tekitas rahvas palju elevust, siis jäid eksperdid endale kindlaks, et tegu on võltsinguga. Põhjuseid, miks see võltsinguks tembeldati, oli palju. Esiteks ei peetud tõenäoliseks, et selline kirjutis üldse on säilinud.
Kuigi maiad olid kirjaoskajad ja nad armastasid kõike dokumenteerida, siis hispaanlased hävitasid nende raamatud ja dokumendid. Lisaks oli paberina kasutatud materjal väga õrn, mis ei tohiks tavaliselt sellisele ajaproovile vastu panna. Ka Grolieri koodeksi sisu oli üsna ebatavaline. Maiade kirjutisi on varem leitud kolmel korral ning kõigis nendes on viited taevatähtedele, kuid Grolieri koodeksis sellised viited puuduvad. Lisaks on käsikirjas kasutatud ka hieroglüüfe, mida ei peetud maiadele omasteks.
Nüüd on aga teadlased tõestanud, et koodeks on 104 aasta pikkune kalender Veenusest ja selle astroloogilised viited on kooskõlas Veenuse mütoloogiaga.


description: Kuigi iga päev lendab miljoneid inimesi, tekitab paljudes kümne kilomeetri kõrgusel liuglemine endiselt kõhedust.

title: 4 müüti lendamisest

maintext:
Eksperdid paljastavad AccuWeatheri vahendusel millised on neli levinumat müüti lennundusest ning milline on tegelik tõde.
1. Turbulentsi tõttu võib lennuk alla kukkuda
Paljude reisijate jaoks on turbulentsi kogemine üks jubedamaid asju terve lennureisi jooksul. Piloodid võrdlevad seda aga aukudega teel. Lennukid on nii ehitatud, et nad suudaks vastu panna nii turbulentsile kui ka tugevale tuulele.
Lennunduses kogenud inimesed ei näe turbulentsi ohuna turvalisusele. Kui tekib turbulents siis piloodid ei haara isegi roolist vaid lennuk lendab autopiloodil edasi. Kuigi see on äärmiselt ebameeldiv tunne kui lennuk rapub, siis tegelikult mingit ohtu see endast ei kujuta.
2. Välgutabamus võib lennukit kahjustada
Kuna välk on vali, ere ja ootamatu, siis kardetakse tihti, et see võib lennukit kuidagi ka kahjustada. Kuid jällegi on lennukid nii ehitatud, et välk suuri probleeme ei tekita. Patrick Smithi, kes on kirjutanud lennuhirmust isegi raamatuid, sõnul tabab välk keskmiselt reisilennukit korra iga kahe aasta tagant.
Smithi sõnul ei salli ka tema läbi äikesetormide lendamist, kuid õnneks on tehnoloogia nii palju arenenud, et nüüd on neid üha lihtsam vältida.
3. Autopiloot teeb piloodi tööd
Reisijad tihti arvavad, et autopiloot teeb kõik töö ära, kuid tegelikult on piloodil endiselt väga oluline roll ning isegi kui autopiloot on peal, siis peab piloot sisestama arvutitesse ohtralt informatsiooni.
Autopiloot teeb küll piloodi elu lihtsamaks, kuid ei tee kõike tema eest ära. Õhkutõusul ja maandumisel ei kasutata kunagi autopilooti, see lülitatakse sisse vaid siis kui lennukõrgus on saavutatud. Kuid ka siis hoiab piloot sellel pidevalt silma peal.
4. Piloodid järgivad alati kõiki reegleid
Föderaalne lennundusamet on ette kirjutanud nii palju reegleid, et neid on võimatu kõiki peast teada. Selleks, et saada eralennuk piloodiks peab läbima eksami, kus peab vastama vähemalt 70 protsenti õigesti, mistõttu on ka pilootidel võimalus 30 protsendi ulatuses eksida.
Siiski saavad piloodid ohtralt nii teooria- kui lennutunde ning väljaõpet.


description: Briti naine arreteeriti Mallorcal, sest ta jättis oma lapse ööseks üksinda ja läks ise klubisse, kus ta pidutses varaste hommikutundideni.

title: Lapse üksi jätnud ja peole läinud ema arreteeriti

maintext:
Hispaania politsei arreteeris 25-aastase ema, kui viimane hommikul peolt hotelli jõudis. Probleemile juhtisid tähelepanu hotelli teised külalised, kes kuulsid lukustatud ukse tagant lakkamatut nuttu, vahendab The Local.
Hotelli personal kutsus kohale politsei, kes tuppa sisenes ja üritas seitsmeaastast last lohutada. Laps oli väga ärevas seisundis. Ta rääkis politseile, et see ei olnud esimene kord, kui ta selle puhkuse ajal üksinda on jäetud.
Politsei üritas ka ema ümbruskonna peokohtadest leida, kuid edutult. Ta saadi kätte, kui ta kell pool kaheksa hommikul tagasi hotelli tuli. Naine arreteeriti ning talle esitati süüdistus lapse üksijätmises. Laps anti aga lastekaitse organisatsiooni esindaja kätte ning jääb sinna seni, kuni tuleb mõni sugulane, kes ta endaga kaasa võtab.


description: Need seitse vanglat on minevikus olnud koduks paljudele kurjategijatele, kuid nüüd on nii vanglad kui ka nende lood avatud turistidele.

title: 7 vanglat, mis on turistidele avatud

maintext:
Vanglad, nagu ka kõik ülejäänud ajaloolised vaatamisväärsused, avavad akna riigi poliitilisse ajalukku. Seal saab hea ülevaate kohtumõistmisest, seadustest, inimõigustest ja karistustest. Igal aastal külastab maailmas vanglaid miljoneid turiste, et õppida tundma nende tumedat minevikku, vahendab National Geographic.
1. Robbeni saar, Lõuna-Aafrika Vabariik
Robbeni saar koos seal asuva saarega kuulub UNESCO maailmapärandi nimistusse. Väike saareke asub veidi eemal Kaplinna rannikust ning läbi aja on seal olnud nii pidalitõbiste haigla ja sõjaväebaas, kuid kuulsaks sai saar alles siis, kui sinna rajati range valvega vangla, kus teiste hulgas veetis aastaid ka Nelson Mandela. Vangla suleti 1990. aastatel kui Lõuna-Aafrika ängistav režiim leidis oma lõpu ning kõik poliitvangid vabastati.
Vähetuntud fakt: Robbeni saar on koduks Aafrika pingviinidele, kes on ühtlasi ohustatud liikide nimekirjas.
2. Vana Melbourne Gaol, Austraalia
1842.-1929. aastatel oli Gaol koduks Austraalia kõige julmematele kurjategijatele. Seal veetsid aega kurikuulsad inimesed nagu varas Ned Kelly ja sarimõrtsukas Frederick Bailey Deeming. Nende aastate vältel poodi vanglas üles 133 kinnipeetavat ja nende laibad maeti kõik vangla territooriumile. Muuseumi üks kuulsamaid vaatamisväärsuseid ongi surimaskide kollektsioon. Pärast vangi hukkamist aeti nende pea kiilaks ja nende näost tehti surimask. Ajaloolaste hinnangul oli see vajalik võimu näitamiseks. Ühtlasi kasutati maske uurimaks, kas inimese näojooned viitavad nende iseloomule.
Vähetuntud fakt: naistele ehitati eraldi osakond alles 1864. aastal, sinnani olid nii mehi, naisi kui lapsed kõik samades kongides.
3. Alcatraz, Ameerika Ühendriigid
Kõige kuulsamat vanglat Ameerika Ühendriikides, Alcatrazi, kasutati esialgu sõjalise kindlusena. 1850. aastast sai sellest aga vangla ning 1934.-1963. aastatel oli Alcatraz töös parandusasutusena. Nende seinte vahel veetsid aega kuulsad kurjategijad nagu Al Capone ja Kuulipilduja Kelly. Vangla on ümbritsetud San Francisco lahe jahedate vetega, mistõttu arvati, et sealt on võimatu põgeneda. 1962. aastal katsetasid seda teooriat John Anglin, Clarence Anglin ja Frank Morris, kes põgenesid vihmamantlitest tehtud parvel. Nende saatus on tänaseni teadmata.
Vähetuntud fakt: igal aastal toimub San Franciscos Põgene Alcatrazist triatlon, kus sportlastel tuleb läbida 2,4 kilomeetrine ujumisdistants, 29 kilomeetrit jalgrattal ning 12,8 kilomeetrit joostes.
4. Elmina loss, Ghana
Ka see vangla kuulub UNESCO maailmapärandi nimistusse. Elmina lossi ehitasid 1482. aastal portugallased. Ghana allus läbi ajaloo mitmetele koloniaalvõimudele ning Elminast sai selle aja jooksul väga suure tähtsusega peatus orjakaubanduses. Kümned tuhanded aafriklased võeti vangi ning transporditi läbi Elmina «tagasitulekuta ukse» üle maailma orjadeks.
Vähetuntud fakt: Elmina loss on üks vanimaid Euroopa ehitisi, mis asub väljaspool Euroopat.
5. Tuol Sleng, Kambodža
Kui Kambodžas tulid võimule punased khmerid, siis muudeti see keskkool vanglaks, kus piinati ja mõrvati tuhandeid inimesi. Nende moonutatud surnukehad visati vanglast veidi lõunapool massihauda. Pärast khmeri võimu langemist 1979. aastal muudeti vangla muuseumiks mälestamaks neid inimesi, kes režiimi ajal hukkusid. Hinnanguliselt on punased khmerid vastutavad 1,7 miljoni hukkunu eest.
Vähetuntud fakt: Angelina Jolie teeb hetkel filmi Netflixi keskkonna jaoks, mis põhineb ühe tüdruku memuaaridel, kes khmeri režiimi ajal oli alles laps. Film jõuab avalikkuse ette veel selle aasta lõpus ning seda näidatakse nii inglise kui ka khmeri keeles.
6. Kuradisaar, Prantsuse Guyana
Karistuskoloonia väikesele saarele Atlandi ookeanis loodi 1850. aastal. Peaaegu sajandi jooksul veetsid koloonias, mis koosnes kokku kolmest saarest, aega kümned tuhanded kurjategijad ja poliitvangid. Vangid pidid tegema saartel tööd džungleid puhastades, teid ning isegi vangikonge ehitades. Ümbritsevad veed kubisesid haidest, karm maastik ja oht nakatuda mõnda troopilisse haigusesse kustutasid enamiku lootuse sealt kunagi põgeneda.
Vähetuntud fakt: pärast 11 aastat Kuradisaarel kirjutas vang Henri Charriere oma kogemustest ning sellest, kuidas ta Venezuelasse põgenes raamatu. Raamat on saadaval ka eesti keeles.
7. Chateau d'If, Prantsusmaa
See kunagine kindlus kogus kuulsust vanglana, kui 1844. aastal avaldati Alexandre Dumas romaan «Krahv Monte Cristo». Kindluse eraldatud asukoht ning Marseille lahe tugevad hoovused lõid ideaalse paiga usu- ja poliitvangide hoidmiseks. Nende seinte vahel hoiti vange ebainimlikes tingimustes ligi kolm sajandit.
Vähetuntud fakt: Edmond Dantes, Dumas romaani peategelane, ei ole päriselt olemas olnud.


description: Virmalised väärivad palju tähelepanu oma ilu ja värvilisuse tõttu, oleks hea teada mõnd näpunäidet nende ideaalseks jäädvustamiseks.

title: 5 näpunäidet virmaliste pildistamiseks

maintext:
Travel + Leisure'i fotograaf Jamie Carter koostas viiepunktilise nimekirja, mida järgides saab jäädvustada kauneid pilte virmalistest.
Need on viis nippi, mida tuleks järgida:
1. Unusta oma nutitelefon
Nutitelefon tasub kõrvale jätta, kuna selle kaameral puudub ööpildistamiseks vastav sensor.
Parimal kaameral virmaliste pildistamiseks peab olema lainurkobjektiiviga kaamera. Külma ilmaga tasub võtta igaks juhuks kaasa kaamera lisaaku.
2. Suuda teha vahet pilvedel ja virmalistel
Kui sa pole kindel, kas tegu on metsa tulena tuntud hallikas-rohelise kumaga, siis tasub teha pilt. Foto võimaldab kontrollida, millega on tegu. Kaamera omab vastuvõtlikumat sensorit, kui meie silmad ning suudab jäädvustada erksamaid ja selgemaid pilte.
Virmalised/Scanpix
3. Ole loominguline!
Fotokvaliteet sõltub üldiselt vahenditest, kuid suurt rolli mängib ka loomingulisus. Tee virmalistega näiteks selfie, et lisada pildile omapära ja särtsu.
Virmalised/Scanpix
4. Seadista kaamera õigesti üles
Virmaliste pildistamise juures on oluline kindlustada, et kaamera ei väriseks ajal, mil jäädvustad ilusat hetke. Selle vastu aitab kvaliteetne kaameraalus, mis hoiab kaamerat paigal ning võimaldab tabada kõige ilusamaid värve.
5. Otsi õige koht virmaliste pildistamiseks
Parim nõuanne on minna õigesse kohta. Tuntuimad kohad virmaliste kohtamiseks on Alaska, Island, Põhja-Kanada või Lapimaa, kus arktiline metsikus ilmutab end enim talve keskel.


description: Suuremat Vene turistide arvukuse tõusu on märgata Ida-Virumaal, kuid näitajad on paranenud ka terves Eestis üldiselt.

title: Vene turistide madalseis on möödas

maintext:
Venemaa elanikud tahavad reisida ja kõige odavam on seda teha naabrite juurde. «Vene turistid teevad küll arvuliselt rohkem ööbimisi, aga nad peatuvad siin lühemalt ja kulutavad seega vähem raha,» kirjeldas olukorda Narva turismikonsultant Olga Tšerjomuškina.
Narva muuseumi ürituste juht Ivo Loide kinnitas, et linnuses annab Vene turistide arvu kasv tunda. «Meil on igal nädalal planeerimiskoosolek, kus esitatakse ka eelmise nädala statistikat ja kui aasta alguses oli väike langus, siis alates suvest olukord muutus. Praegu saab juba öelda, et igal nädalal on eelmise aastaga võrreldes pluss sada inimest,» rääkis Loide.
Loe täismahus artiklit Põhjarannikust.


description: Lennukeid arendatakse pidevalt ning need muutuvad ka järjest turvalisemaks. Mõnikord on keeruline järge pidada, mida kõike lennukid suudavad ja oskavad.

title: 11 fakti lennukitest, mida enamik inimesi ei tea

maintext:
Kuigi lendamine tundub paljude jaoks üsna hirmutav, siis tegelikult on lennukid väga vastupidavad ning need on täiustatud peensusteni, et reisijad saaksid end mugavalt tunda, vahendab Travel and Leisure.
1. Välk - kuigi läbi äikesepilve lendamine on väga ebameeldiv, siis tegelikult ei tee mõni välgutabamus lennukile midagi. Iga lennuk saab keskmiselt korra aastas välguga pihta või korra iga 1000 lennutunni kohta. Siiski ei ole 1963. aastast ükski lennuk välgutabamuse tõttu alla kukkunud. Elektrilaeng jookseb lihtsalt lennukist läbi ja siis välja ning ei tee tavaliselt masinale mingit kahju.
2. Istekoht - kuigi käib palju arutelu selle üle, milline on turvalisim istekoht lennukis, siis tegelikult ei ole sellist paika olemas. Ameerika Ühendriikide Föderaalne Lennuamet on öelnud, et kõik istekohad on täpselt sama turvalised. TIME tehtud uuringu kohaselt on parim paik aga lennuki tagaosas. Siiski sõltub lennuõnnetuse üleelamine nii paljudest erinevatest detailidest, et on keeruline välja tuua ühte ainsat kohta või piirkonda.
3. Magamistuba - nii mõneski lennukis on olemas magamistoad, mida pardameeskond pikkade lendude ajal kasutada tohib. Tubadesse pääseb tavaliselt peidetud trepi kaudu ning nendes on kuus kuni kümme voodit ja mõnikord isegi telekad ja vannituba.
4. Rehvid - spetsiaalse disainiga rehvid peavad vastu 38 tonnisele raskusele ning nad elavad üle rohkem kui 500 maandumist enne, kui nad hooldusesse peavad minema. Ühtlasi on lennukirehvides kuus korda suurem rõhk, kui autorehvides.
5. Tuled - õhkutõusul ja maandumisel pimedas kustutakse lennuki salongis alati ka tuled. Seda tehakse peamiselt reisijate ohutusest lähtuma, sest kui peaks juhtuma mingi õnnetus, siis on inimeste silmad juba pimedusega harjunud. Samal põhjusel palub pardameeskond alati aknakatted avada, et inimesed näeksid, kui midagi peaks valesti minema ning saaksid õigesti reageerida.
6. Mootorid - kuigi lennukitel on tavaliselt kaks mootorit, siis tegelikult ei ole neid mõlemaid vaja. Reisilennukid saavad suurepäraselt hakkama ka vaid ühe mootori jõul. Ühe mootoriga lendamine kulutab aga rohkem kütust, mistõttu ei saa lennuk lennata ka sama kaugele, kui kahe mootoriga. Kõik lennukid, mis lendavad pikki vahemaid, peavad saama selleks spetsiaalse sertifikaadi. Boeing Dreamliner lennukitel on selleks ETOPS-330, mis tähendab, et Dreamliner on võimeline ühe mootoriga lendama 330 minutit ehk viis ja pool tundi.
7. Tuhatoosid - lennukites on suitsetamine juba ammu keelatud, kuid tualettidest võib endiselt leida tuhatoosi. Lennukitootjad on veendunud, et kuigi igal pool on suitsetamist keelavad sildid, leidub ikka mõni reisija, kes üritab salaja vetsus suitsetada. Selleks, et suitsetaja ei viskaks koni prügikasti, kus võib tekkida tulekahju, on tualettidesse endiselt jäetud tuhatoosid.
8. Auk - lennukiakendes on väikesed augud, mis on seal selleks, et reguleerida salongi rõhku. Lennuki aknad koosnevad kolmest kihist. Kui välimisega peaks midagi juhtuma, siis asub keskmine täitma välimise ülesannet. Selleks aga, et keskmine tavasituatsioonides terve püsiks, on sisemisel aknal väike auguke, mis aitab rõhku reguleerida.
9. Toit - tihti kurdetakse, et lennukites ei maitse toit kunagi hästi. Tegelikult tuleks süüdistada aga suurt kõrgust, sest sellises keskkonnas ei tunneta inimesed enam samamoodi maitseid. Kõik magus ei ole enam nii magus ja soolane tundub soolasem. Ühtlasi on lennukites väga kuiv õhk, mis veel omakorda maitsemeeli tuimestab.
10. Hapnikumask - hapnikumaskid kukuvad laest alla siis, kui salongis tekib järsk rõhu langus. Mida tavaliselt küll reisijatele ei räägita on, et hapniku jagub seal vaid 15 minutiks. Kuigi see tundub hirmutav, siis tegelikult ei ole rohkem neid vajagi kasutada, sest piloot reageerib kiiresti ning viib lennuki madalamale kõrgusele, kus inimesed saavad juba normaalselt hingata.
11. Jooned - valged jooned taevas tekivad kondensveest. Lennuki mootoritest eraldub veeauru, mis on üsna kuum. Kui see puutub kokku külma õhuga, siis jäävadki järgi paksud valged jooned. Sisuliselt on tegu sarnase situatsiooniga, kui inimene näeb külma ilmaga enda suust väljuvat auru.


description: Saksamaa hotellis plahvatas tualetipott, mis põhjustas tulekahju ning mille tõttu said neli inimest vigastada.

title: Plahvatanud vetsupott saatis neli inimest haiglasse

maintext:
Saksamaal Nurembergis lahvatas tulekahju, mis sai alguse vetsupotist. Põhjus, miks vetsupott süttis, on endiselt teadmata, vahendab Travel and Leisure.
Tuletõrjujad päästsid hotellitoast läbi akna kolm inimest. Kokku toimetati vingumürgituse tõttu haiglasse neli külastajat. Väikesesse hotelli, kus ööbis vaid 14 inimest, saabus peaaegu 40 päästetöötajat.
See ei ole esimene kord, kui Saksamaal vetsupott plahvatab. Mõni nädal tagasi juhtus see ka ühes Bavaria ööklubis, sest külastaja viskas potti paugutaja. Selles õnnetuses keegi aga kannatada ei saanud.


description: Igal riigil on omad seadused ning mõnel pool on ära keelatud meile vägagi tuntud toiduained.

title: 8 tavalist toiduainet, mis mõnes riigis on keelatud

maintext:
Keelustamise põhjuseid on mitmeid. Mõned riigid teevad seda usulistel kaalutlustel, teised toovad välja turvalisuse, kuid näiteks hobuseliha puhul on toodud põhjusest inimlikkus, vahendab news.com.au.
1. Mooniseemned - seemned on keelatud Singapuris, Saudi Araabias, Taiwanis ja Araabia Ühendemiraatides. Singapuris kirjutati mooniseemned narkootikumide hulka ning araabias keelati need ära usulistel kaalutlustel.
2. Kinder üllatusmuna - üllatusmunad on keelatud Ameerika Ühendriikides, sest nad sisaldavad mitte söödavat eset ning seetõttu on nad lastele ka ohtlikud. Mujal maailmas võib neid aga rahus nautida.
3. Toorpiim - kui eestlased joovad hea meelega toorpiima ning paljud on ka selle peal üles kasvanud, siis USAs, Kanadas, Šotimaal ja Austraalias on see keelatud, sest nende meelest võib see inimestele ohtlik olla.
4. Samosad - Lähis-Idast pärit kolmnurksed soolased pirukad on kõikjal maailmas lubatud, välja arvatud Somaalias. 2011. aastal keelustas sealne äärmuslik Islami grupp Al-Shabaab samosade müügi, sest nende kolmnurkne kuju meenutas kristlusest tuntud püha kolmainsust.
5. Haggis - šotlaste rahvustoitu Ameerika Ühendriikidest leida ei ole võimalik. See toit sisaldab suures osas lamba kopsusid, mistõttu ei või seda ka Ühendriikidesse importida. Küll võib see reegel veel sel aastal muutuda ning siis võivad kõik USAs elavad šotlased rahvustoidust taas rõõmu tunda.
6. Närimiskumm - närimiskumm keelustati Singapuris juba 1992. aastal, sest inimesed ei osanud sellega hoolikalt ümber käia ning nätsude koristamine tekitas riigile liialt suuri lisakulutusi. Nätsu võib närida vaid siis, kui selleks on mõni meditsiiniline põhjus. Nii saavad suitsetamisest loobujad end mõnda aega nikotiininätsudega lohutada.
7. Hobuseliha - kuigi see ei ole Eestis väga populaarne, on see nii siin kui ka mujal maailmas lubatud. Ainukestena on hobuseliha tarbimise ära keelanud Kalifornia ja Illinoisi osariigid Ameerika Ühendriikides.
8. Känguruliha - ilmselt ei ole enamik eestlaseid kunagi känguruliha söönud. Austraalias on see aga väga tavapärane ning lubatud on seda müüa ja tarbida ka Euroopas. Jällegi on selle keelustanud vaid üks osariik, Kalifornia.


description: Rootsis korraldati üleriigiline võistlus kõige ilusama habe leidmiseks, mille võitis Memo Göcek.

title: Rootsis valiti välja riigi kõige ilusam habe

maintext:
Finaalis osalesid kümme pikahabemelist meest, kelle hulgas oli nii mõnigi meesjuuksur. Võitjaks osutus aga 31-aastane peakokk, vahendab Lonely Planet.
Mees kirjeldas ennast hullu ja lõbusana. Lisaks kokatööle teenib ta leiba mõnikord ka habememodellina. Göcek oli võidust väga meelitatud ja isegi üllatunud, kuna ta oli oma habet kasvatanud kõigest 18 kuud.
A photo posted by EN KARL MED SKÄGG (@enkarlmedskagg) on Oct 24, 2016 at 4:39am PDT
Auhinnaks sai Göcek hulgaliselt erinevaid juuksetooteid, mis aitavad tal habet korras hoida. Göcek hoolitseb oma habeme eest kaks korda päevas ning habeme ilusana hoidmiseks kasutab ta vaha ja teisi hooldustooteid. Oma võidu kirjutas mees geenide arvele, sest ka tema isal oli ilus habe olnud.
Tulevikus soovib Göcek kandideerida maailma pikima habeme tiitlile.


description: Arvutikottide, telefonide, tahvelarvutite ja teiste nutiseadmete reisile kaasa võtmine võib olla tülikas, kuid ometi on see vajalik.

title: Video: nutijakk mahutab kõik vajaliku

maintext:
Nutijakis on tasku aga igale vidinale, mida vähegi vaja võiks minna. SCOTTeVEST on spetsialiseerunud nutiriiete tootmisele ning nüüd on nad välja tulnud jakiga, kuhu mahub rekordiliselt palju erinevaid elektroonikaseadmeid, vahendab Travel and Leisure.
Kokku on jakil 29 taskut ning sinna mahub muuhulgas ka kaks sülearvutit. Loomulikult ei pea kõike pidevalt kaasas kandma, sest ilmselt ei ole kahte sülearvutit korraga vaja. Küll aga ei pea muretsema ebamugavuse pärast, sest jakis on kõik taskud pandud nii, et raskus jaotuks võrdselt.
Seetõttu on jakki kandes tunne nagu kannaksid seljakotti, mitte, et sul on väljaveninud taskutega jope, kirjeldas nutijaki eeliseid üks idee autoritest. Jakil on ka avad selleks, et ühendada kõrvaklapid või panna taskus olevad seadmed laadima. Lisaks on nutijakk ka vett ja plekke tõrjuv, kuid siiski pole see täiesti veekindel.


description: Indoneesia lennufirma piloodid arvasid, et nende kokpiti arvutisüsteemid valetavad ning nad teavad ise paremini, kus nad maanduma peavad.

title: Piloodid maandasid lennuki kogemata vales lennujaamas

maintext:
Sriwijaya Air lennufirma piloodid uskusid, et nad nägid juba sihtkohta, kuid nende arvutitehnika väitis, et nad peavad edasi lendama. Kuna nad olid endas kindlad, otsustasid nad arvuteid ignoreerida ning maandasid lennuki, vahendab Telegraph.
Maandudes selgus aga, et nad olid jõudnud sõjaväe lennuväljale, mida reisilennukid ei ole kasutanud juba üle kümne aasta. Kuigi juhtum leidis aset juba hulga aega tagasi, siis ametlik raport avaldati alles sel nädalal.
Raportis seisis, et piloodid küsisid Minangkabau lennujaama lennujuhtidelt luba maanduda rajal 33 ning selle loa nad ka said. Kui nad olid maandunud, võtsid nad taaskord ühendust lennujuhtidega, et kinnitada turvaline maandumine. Lennujuhid aga ei näinud 33. lennurajal ühtegi lennukit.
Seejärel saabus selgus, et piloodid olid maandunud vales, Tabingi lennujaamas.
Siiski ei ole see esimene kord, kui neid kahte lennujaama omavahel segi aetakse. Nende vahemaa on kõigest 13 kilomeetrit ning seetõttu on ka vastav info alati dokumentides pilootidele esitatud. Seekord väitsid aga piloodid, et info ei olnud selgelt loetav, mistõttu nad ka ei teadnud, et neid kaht on kerge segamini ajada.
Nüüdseks on juba rahvuslik transporditurvalisuse komitee teinud soovitusi parema turvalisuse tagamiseks nii lennufirmale, lennujaamale kui ka lennujuhtidele.


description: Uus ühiskäimla Hiina Hunani provintsis on peaaegu täiesti läbipaistev, mis tekitab inimestes kahetisi arvamusi.

title: Klaasist vannitoad on vallutanud Hiina

maintext:
Shiyan Lake Ecology pargi ühiskäimla võimaldab külastajatel näha hingematvaid vaateid loodusele ja metsale seni, kuni ei hakka häirima asjaolu, et teised saavad tualetti sisse kiigata, vahendab CNN.
Eelmisel nädalal Hiina rahvuspäeval avatud klaasist tualettruum tõmbas ligi külastajaid üle terve riigi. Tualeti seinad, lagi ja põrand on täiesti läbipaistvad, mistõttu avaneb võimalus külastajatel imetleda loodust.
Hiina sotsiaalmeedias on inimestel kujunenud kahetine arvamus läbipaistvast tualetist, ühed on lummatud vaatest, mis avaneb, teised aga häiritud privaatsuse puudumisest. Vastased lisasid veel, et see käimla on hullumeelne ja perversne.
Hunani provints on koduks lisaks ka äsja avatud maailma kõige pikemale klaasist sillale, mille all on näha järsku kanjonit.


description: Euroopa parimaks odavlennufirmaks valiti Suurbritannia lennufirma Easyjet.

title: Milline on parim odavlennufirma Euroopas?

maintext:
Uuringus osales 16 000 inimest ning Easyjet kindlustas 22 protsenti häältest. Briti kodanikud valisid Easyjeti vaieldamatult parimaks, lausa 63 protsenti arvasid, et nende kodumaine firma on kõige parem, vahendab Lonely Planet.
Uuringus osalesid Suurbritannia, Taani, Soome, Prantsusmaa, Saksamaa, Itaalia, Norra, Portugali, Hispaania ja Rootsi kodanikud. Neilt kõigilt küsiti, millised on parimad odavlennufirmad arvestades nende klienditeenindust ning üldist lennukogemust.
Ühtlasi uuriti, mis on lennu broneerimise juures kõige olulisemad tegurid. 85 protsenti tõid välja, et peamiselt valivad nad lende hinna järgi ning üle poole ütlesid, et nende jaoks on olulised ka mugavad lennuajad.
Teisele kohale jäi küsitluses Ryanair, tabeli eesotsas olid veel ka Norwegian Airlines, Vueling ja Eurowings.


description: Kuigi käitud enda meelest täiesti loomulikult, saavad kohalikud sinu puhkusereisi sihtkohas enamasti siiski aru, et oled turist. Kuidas? Vaata järele!

title: Põhjalik loetelu: vaata, kuidas saavad kohalikud aru, et sa oled turist

maintext:
Isegi siis, kui sa käid riides nagu kohalikud ja valdad suisa kohalikku keelt, reedavad väikesed detailid sind siiski. Veebikeskkonnas Reddit räägivad inimesed, millest nemad tänavapildis aru saavad, kes on turist. Kõrvale jäävad mõistagi nii ilmsed asjad nagu turistiatraktsioonidega tutvumine, pidev pildistamine ja muu taoline.
Nimede valestihääldamine ja nende hüüdnimede mittetundmine.
Linnapildis pidevalt ülespoole vaatamine, aeglane liikumine.
Eskalaatori valel poolel seismine ja liikluse takistamine.
Ilmastikule ebasobiva riietuse valimine.
Kohaliku kliima mittetundmine, üllatumine selle üle, et nii vara kevadel saab juba ujuda või, vastupidi, miks nende kalendri järgi südasuvel ikka randa ei saa.
Vales kohas vetteminek: turistid ei tunne reeglina kohalikke supelrandu ja pole sugugi ebatavaline, et turist üritab vette minna näiteks sadamas.
Kohalike tavade mittetundmine, üle- või alareageerimine sotsiaalsetes situatsioonides.
Kõrgendatud huvi poodide vastu, mida kohalikud reeglina ei külasta. Tegu ei pea olema spetsiaalsete suveniiripoodidega.
Olenevalt sihtkohast tunneb turisti ära ka korralikust päikesepõletusest.
Rendiautosid kasutavad turistid on liikluses kohutavalt kehvad reageerijad: võõras linn ja võõras auto teevad oma töö.
Mille järgi sina turisti oma kodukohas eksimatult ära tunned?


description: Sama marsruuti teenindavate lennufirmade piletihindu vaadates tekib tihtipeale küsimus, miks mõne lennufirma pakutud hind on konkurendi omast mitu korda odavam.  Mängu tuleb lennufirmade hinnastuspoliitika ehk kuidas kliendile hindu kuvatakse.

title: Kuidas kujunevad lennupiletite hinnad ning millal neid osta?

maintext:
Lennupileti hind koosneb neljast komponendist: lennufirma kehtestatud baashinnast, riiklikest maksudest, lennufirma kehtestatud lisamaksudest ning piletimüüja teenustasust või juurdehindlusest. Lennufirma kehtestatud baashindu võib olla samal marsruudil ja samal lennufirmal kümneid erinevaid, sõltuvalt teenindusklassist, väljaostu, muutmise ning tühistamise tingimustest ning eeldatavast nõudlusest, rääkis Estraveli lennupiletite ja reisikindlustuse müügidirektor Mauri Saarend.
«Sellest tulenevalt võib kallima ja odavama baashinna vahe olla mitmesajakordne,» selgitas Saarend. Mida paindlikumad on pileti tingimused ning mida suurem nõudlus lennule, seda kõrgemaks kujunevad ka piletihinnad, lisas lennufirma Nordica tulude juhtimise osakonna juhataja Kristel Penu. «Soodsama hinnaklassi piletite valik on üldjuhul suurem reisi pikemalt ette planeerides, kuid tavaliselt puudub sellistel hindadel lendude muutmise ja tagastamise võimalus,» kirjeldas Penu.
Riiklikud maksud moodustavad lennupileti hinnast kuni 90 protsenti
Riiklikud maksud koosnevad lennuvälja- ja reisijatasudest, mille summad on enamasti fikseeritud ning sõltuvad erinevate riikide maksupoliitikast. Lennujaamamaksud võivad suurel osal juhtudest moodustada suisa 90 protsenti lennupileti koguhinnast, seda eriti kampaaniahindade puhul, rääkis WRIS Reisibüroo tootejuht Mari-Liis Nõlvak.
Lennujaamatasud on reeglina kõrgemad strateegilise ja keskse tähtsusega lennujaama kasutades. «Samas tahaks inimestele südamele panna, et odavamate tasudega lennujaamade kasutamine ei tähenda sugugi mitte alati odavamat reisi lõpphinda. Meie praktika näitab, et kuigi lennupileti koguhind võib kesksesse jaama lennates olla esialgu kallim, siis odavlennujaama sõites lisanduvad ühistranspordi- ja bensiinikulud ning lisaaeg kaugemal asuvast lennujaamast lõplikku sihtkohta jõudmiseks, mis teevad selle vahe õige kiiresti tasa,» kirjeldas Nõlvak.
Lennufirma kehtestatud lisamaksud on pigem tuntud kütuselisa nime all. «Kuigi kütusehinnad on drastiliselt langenud, ei kipu lennufirmad just sageli seda maksu ära kaotama või muutma. Vaid üksikud lennufirmad on kütuselisa küll nimeliselt ära kaotanud, aga selle võrra tõstnud baashindu,» kirjeldas Saarend ning lisas, et sisuliselt on kütuselisa puhul tegemist piletihinna lahutamatu osaga, kuid lennufirmadele meeldib näidata seda maksuna. Nii saavad nad reklaamida väga odavaid hindu turgudel, kus maksudeta hindade näitamine on lubatud.
Lisaks on lennufirmad välja toonud, et kütusehinna kõikudes on neil lihtsam muuta broneerimissüsteemides lisatasu suurust kui kõiki piletihindu ümber arvutada. Kütuse lisatasu pole kunagi 100-protsendiliselt katnud lennufirma kulutusi kütusele, mistõttu pole tasu muutumine ka täielikult kütusehinna muutumisega seotud, rääkis Penu. Lisaks kütuselisatasule lisanduvad piletihinnale ka piletimüüja teenustasud või juurdehindlused, mis lennunduses on siiski väga väikesed ning moodustavad pileti maksumusest vaid mõne protsendi.
Lisateenuste hindadel puuduvad ühtsed standardid
Kuigi kõikide lennupiletite hinnad sisaldavad ülalmainitud nelja komponenti, ei pruugi reisija kulud lendamisel sellega piirduda. «Traditsiooniliselt on piletihind sisaldanud ka teatud pardateenindust, istekohavalikut ja äraantavat pagasit, kuid tänapäeval on trend selline, et lennufirmad püüavad teenust jagada paljudeks komponentideks ja igaühe eest eraldi raha küsida,» lausus Saarend ning rõhutas, et selles vallas on firmade vahel väga suured erinevused. Näiteks küsib üks lennufirma üsna suurt tasu nii lennule registreerimise, istekohavaliku, äraantava pagasi kui pardateeninduse eest, samal ajal kui teisel kuulub see kõik piletihinna sisse, mistõttu võib esmapilgul olla viimase pilet veidi kallim, kuid kokkuvõttes pakkuda hoopis paremat väärtust.
«Selliseid näited on teisigi ning seetõttu tuleks erinevaid pakkumisi võrreldes arvestada ka sellega, millised lisateenused võiksid huvi pakkuda ja kuidas on need hinnastatud,» selgitas Saarend. Ta lisas, et paraku ei ole lisateenuste hindade puhul ühtseid standardeid ning erinevused lennufirmade vahel võivad olla väga suured. «Riiklikult võiks seda valdkonda enam reguleerida. Näiteks supermarketites süüa ostes peab iga toote puhul olema näidatud ka kilo või liitri hind, samuti võiks odava lennuhinna pakkumise juures olla kohustuslik näidata hinda koos pagasi, istekoha valiku ja pardateenindusega,» leidis Saarend.
Soodsaimad hinnad madalhooajal ning nädala sees
Lennupiletit ostes tekib alati ka küsimus, millal on kõige õigem aeg lennupiletit osta. WRIS Reisibüroo tootejuhi sõnul näitab nende viimaste aastate praktika seda, et kindlaid reegleid selleks on aina vähem. «Kui varasemalt töötasid varajase ostja soodustused ning viimase hetke pakkumised, siis lennufirmade tiheda konkurentsi tõttu on lennufirmad sunnitud olema oma hinnastamises väga paindlikud, mistõttu võib juhtuda, et soodsaid lende on võimalik leida täiesti ebatavalistel aegadel,» selgitas Nõlvak ning lisas, et kliendil tuleb nende pakkumiste ära kasutamiseks olla kiire, sest kui pikalt mõtlema jääda, on pakkumine juba läbi.
Estraveli lennupiletite ja reisikindlustuse müügidirektor lisas, et reeglina on kampaaniate käigus pileti ostmine kõige soodsam, kuid peab arvestama, et lennuettevõtted ei korralda kampaaniaid kõrge nõudlusega sihtkohtadesse tipphooajaks. «Teisisõnu – kui soovite aastavahetust Tais veeta, siis tuleb arvestada, et tegemist on sellel ajal väga populaarse reisisihtkohaga ning kampaaniatele lootma jääda ei maksa,» lausus Saarend ning tõi välja, et tavaliselt on lähematesse sihtkohtadesse soodsaim pilet osta kaks kuni kolm ning kaugematesse kolm kuni kuus kuud enne lendu, samuti on piletid odavamad madalhooajal ning nädala sees.


description: Meesreisija eemaldati pardalt kohatute kommentaaride ja vilistamise tõttu.

title: Mees visati kohatute kommentaaride tõttu lennukist välja

maintext:
Meesreisija eemaldati Alaska Airlinesi lennukist peale seda kui ta stjuardessile vilistas, vahendab Travelpulse
Pardameeskond valmistas parajasti ette lendu Seattle'ist Tacomasse, kui üks mees hõikas stjuardessile kohatuid väljendeid, mida saatsid vilistamine ja naer.
Kaasreisija Amber Nelson kirjutas oma Facebooki kontol, et peale juhtunut stjuardess lõpetas turvareeglite tutvustamise ning noomis meesterahvast. Seejärel pöördus stjuardess kaastöötajate poole, kes aitasid mehe pardalt välja tõsta.
Nelson kommenteeris lisaks, et ta tundis uhkust olla selle firma reisija, kuna Alaska Airlines reageeris kiiresti ja astus oma meeskonna töötaja kaitseks välja.
Kuigi Alaska Airline'i kiire ja range käsitlus meeskodanikuga leidis soolise võrdõiguslikkuse toetajatelt tunnustust, siis Nelsoni postitus tekitas paljudes vastakaid arvamusi. Osad leidsid, et meeskond käitus õigesti, teised aga arvasid, et reisija minemasaatmine oli liiga karm.


description: Kui veedad oma hommikud unistades reisimisest, siis need pildid tekitavad ilmselt veelgi suurema seiklusjanu.

title: Omapärased fotod loodusest lummavad inimesi

maintext:
Travis Burke on loodus- ja seiklusfotograaf, kes on viimase kahe aasta jooksul reisinud väikebussiga mööda Ameerikat ja Kanadat, vahendab Metro.
Mees kulutas 5680 eurot vanaema väikebussi ümberkujundamiseks, et sellest luua endale ideaalne sõiduk maailma avastamiseks.
Bussis on olemas kõik mehele vajalikud asjad: voodi, kaasaskantav külmik, tualett, soojendussüsteem, lainelaud, rula, kaamera ja mägiratas.
Burke on sõitnud bussiga 79 000 kilomeetrit ning veedab aega hingematvaid vaateid pildistades. Rahaliselt toetavad meest sponsorid ning lisaks teenib ta elatist müüdud fotode pealt.
Oma seiklusi jagab ta Instagramis, kus tal on üle 482 000 jälgija. Mees on öelnud, et tema eesmärk on fotode abil inimestesse rändamiskirge süstida.
«Ma siiralt loodan, et innustan inimesi koduuksest välja astuma ja minema maailma avastama,» selgitab Burke.
Just a walk in the park with @handsomerobinson. Salt Lake City, Utah. A photo posted by Travis Burke (@travisburkephotography) on Jan 10, 2016 at 6:01pm PST
The vast and unknown beauty of the universe can only be matched by the vast and unknown beauty of our own oceans. Backpacking The Lost Coast Trail in California brought my love and respect for both even higher. Get out there and explore! A photo posted by Travis Burke (@travisburkephotography) on Jul 16, 2015 at 7:22pm PDT
This area is geologically one of the most active areas on earth and also the most rugged coastline in the country. California cruising. ✌#VanLife @hippytree @goalzero @clifbarcompany A photo posted by Travis Burke (@travisburkephotography) on Jul 19, 2015 at 7:10pm PDT


description: Reisijal tuli lennu ajal peale epilepsiahoog ning üks pardal olnud arst otsustas tema olukorda eriskummalisel moel leevendada.

title: Arst päästis lennukis lusika, rätiku ja hambatikkudega reisija elu

maintext:
Air China lend oli teel Kashgarist Urumqisse, kui pardameeskond leidis teadvuseta reisija. Seejärel leiti lennukist ka arst dr. Tian Yu, kes oli valmis patsienti aitama, vahendab Travel and Leisure.
«Patsient oli teadvusetu ning ajas suust vahtu välja,» kirjeldas Tian olukorda. Arst küsis meeskonna käest lusikat, millega ta hoidis all patsiendi keelt, et viimane ei lämbuks ning rätikut. Seejärel kasutas ta hambaorke nagu nõelasid, et teha haigele nõelravi ning ta tagasi teadvusele tuua.
Mees tuli teadvusele juba pärast viie minutilist ravisessiooni ning lennujaama tulid talle vastu meditsiinitöötajad, kes ta kohalikku haiglasse toimetasid.


description: Nudistid on hakanud Euroopas võimust võtma ning lisaks paljudele randadele ja Londonis tegutsevale ööklubile ja restoranile, avatakse üks selline söögikoht ka Hispaanias.

title: Ka Tenerifel avatakse nudistide restoran

maintext:
Lisaks peaks see uudis palju head meelt tekitama turistide hulgas, sest restoran avatakse kuulsal puhkusesaarel Tenerifel. Restorani uksel palutakse klientidel jätta maha kõik modernne ehk riided ja mobiiltelefonid, vahendab The Local.
70 euro eest saavad külastajad nautida orgaaniliste toitude Rootsi lauda, mis on serveeritud paljastel inimkehadel. Kõik ettekandjad täidavad ühtlasi ka laua otstarvet, kandes vaid viinamarjavääte. Ka rahakoti hoiustamise pärast ei pea muretsema, sest hind on kõigile üks ning selle peab maksma juba sisenemisel.
Restoran avatakse juba 20. jaanuaril ning sel saab olema ka privaatne terrassiala, mida valgustavad vaid küünlad.
Lisaks Tenerifele on taolised restoranid veel ka Londonis ja Milanos. Londonis on ühtlasi ka nudistidele mõeldud ööklubi.


description: Faraday baar, mis asub Vernadski uurimisjaamas, on ilmselt kõige lõunapoolsem baar terves maailmas.

title: Baar, kus maksevahendiks on rinnahoidjad

maintext:
Vernadski jaam asub Antarktikal, 1181 kilomeetri kaugusel lähimast sadamast Lõna-Ameerikas. Jaam pakub peavarju 12 Ukraina kodanikule, kuid sinna leiavad teinekord tee ka mõned turistid, vahendab Daily Mail.
Külalisi kostitatakse omapärases baaris ikka jookidega, kuid siin on naistel võimalus oma napsu eest maksta rinnahoidjaga. Naiste pesu riputatakse seejärel baari seina külge, et kõik saaksid neid imetleda.
Nüüd on aga kuulsate puskaripitside müümine turistidele keelatud, sest need olevat nii kanged, et võivad jooja pimedaks teha. Endiselt saab sealt soetada nii punast kui valget veini, õlut ning muud kanget kraami.
Lisaks on menüüs veel ka mõned suupisted ning külastajad saavad meelt lahutada piljardit mängides.


description: Jaapanlastel on pikk ajalugu, rikkalik kultuur ja ohtralt veidraid kombeid.

title: 22 veidrat ja naljakat fakti Jaapanist

maintext:
Jaapanit külastades ootab turisti ees hulgaliselt kirevaid ekraane, imeilus loodus ja üleliia viisakad inimesed. Kui aga osata otsida, võib leida aga ka ohtralt veidraid üritusi ning traditsioone, vahendab Telegraph.
1. Kanamara Matsuri ehk terasest fallose festival - legendi kohaselt needis üks näljane ja teravate hammastega deemon ära ühe kauni neiu vagiina. Selle tulemusena kastreeriti naise kaks esimest abikaasat juba nende pulmaööl.
Kohalik sepp pakkus aga välja, et ehitab terasest fallose, et murda ära deemoni hambad ning nii needus peatada. Fallosele püstitati ka kohalikus Kawasaki linnas ka monument. Tänapäeval tähistatakse festivali peenise kujuliste maiustuste, juurviljade ja kaunistustega.
Kanamara Matsuri/Scanpix
2. Inemuri - kui meil võib tööl tukastamise eest üsna suurde pahandusse sattuda, siis Jaapanis on see lausa kohustuslik. Need, kes on kõvasti tööd rüganud, võivad ka vahepeal veidi magada. Seepärast on nii mõnedki hakanud Inemurit teesklema, et näidata, et nad on tublid töötajad. Siiski tuleb magamise ajal alati jääda püsti asendisse istuma.
Tööjuures tukastamine. Siiski peab Jaapanis jääma sirgelt istuma/ Scanpix
3. Teenindaja kohvikud - trend levib peamiselt Tokyos ning kui kellelgi on soov osta teenijatüdruku riietes töötajatelt naerunägudega tassikooke või karukujulist jäätist, siis tuleb sammud seada just ühte neist paljudest kohvikutest.
Kohvik/Scanpix
4. Armuhotellid - umbes kaks protsenti jaapanlastest külastab mõnd armuhotelli iga päev. Seal ei pea veetma tervet ööd, vaid toa saab enda valdusesse ka vaid paari tunni kaupa. Tavaliselt asuvad need hotellid raudteejaamade läheduses ning neid aitavad ära tunda südamekujutised siltidel. Lihtsamates hotellides saab broneerida tavalise toa, kuid ekstravagantsemates saab valida toa temaatikat, rentida kostüüme ning tubades on tihti ka keerlevad voodid, peegellaed, karaokemasinad ja neoon valgustus.
Hotell/ Scanpix
5. Lüristamine - kui mujal maailmas peetakse lüristamist ja kõiksugu matsutamist söögilauas ebaviisakaks, siis Jaapanis tuleb kindlasti kõik häälitsused ritta seada. Luristamine näitab kokale, et toit on hea ning ühtlasi võimaldab see ka sööjal saada korraga suhu nii nuudlid kui ka leem, mis koos annavad tõelise maitseelamuse.
Lüristamine/ Scanpix
6. Kõverad hambad - jaapanlaste iluideaaliks on kõverad hambad. Viimasel ajal on eriti hakanud levima trend, kus noored lasevad endale suhu panna nii-öelda topelt hambad. Jaapanis tuntakse seda yaeba nime all. Kihvadele asetatakse lisakihid, mis toovad kihvad esile ja jätavad kõveramate hammaste mulje.
Yaeba / Youtube
7. Kaisutamise kohvikud - kohvikutes saavad mehed minna naiste kõrvale magama. Igasugune seksuaalne lähenemine on seejuures aga keelatud. Lisateenustena saab juurde osta minuti kaupa üksteisele silma vaatamist ning kolme minuti kaupa naise juuste silitamist.
Kaisutama / Scanpix
8. Hadaka Matsuri - festival, kus osaleb tuhandeid mehi. Kõik nad koorivad end paljaks, kattes vaid oma intiimpiirkonna. Iidse uskumuse kohaselt suudavad paljad mehed paremini kurjasid vaimusid sisse imeda.
Hadaka Matsuri / Youtube
9. Ganguro - otsetõlkes tähendab see musta nägu. Moetrendi järgides tuleb end päevitada võimalikult pruuniks ning siis lisada ohtralt jumestuskreemi. Silmad värvitakse samuti ära väga tugevalt ning kogu välimust ehivad veel pleegitatud juuksed ning platvormkingad.
Ganguro / Youtube
10. Mr. Kanso - omapärane restoran, kus saab süüa vaid purgitoitu. Menüüd ei olegi siin vaja, vaid klient saab eelnevalt riiulilt soovitud toidu välja valida. Purgitoidu nautimiseks antakse külastajatele plastikust noad ja kahvlid.
Konservid / Scanpix
11. Kapselhotell - kui on soov lihtsalt kuskil soojas öö mööda saata, ei ole erilisi luksuseid vaja. Selleks kõlbavad hästi kapselhotellid, kus kõik «toad» on tihedasti üksteise kõrval ning neist ei leia muud kui madratsi.
Kapselhotell / Scanpix
12. Kummituste saar - Hashima saar Nagasaki vahetus läheduses on tuntud kummituste saarena. 1887.-1974. aastatel oli seal suur söekaevandus, kuid kui petrooleum söe asendas jäeti saar ka maha. Väike osa saarest on nüüd juba mõned aastad turistidele avatud.
Hashima saar / Scanpix
13. KFC jõululaual - jõulud ei ole traditsiooniliselt olnud jaapanlaste püha, mistõttu ei ole välismaalased suutnud sealt kunagi jõulude ajal soovitud kana või kalkunit leida. Küll avastasid turistid enda jaoks kiirtoiduketi Kentucky Fried Chicken, kus just neid asju pakuti. KFC haaras aga võimalusest kinni ja toetas sellele enda turunduskampaania ning nüüd on jõulude ajal KFCs käimine jaapanlaste traditsiooniks. Nõudlus on nii suur, et toidud tuleb kuni kaks kuud ette tellida.
KFC / Scanpix
14. Müügiautomaat - kuigi müügiautomaate leidub kõikjal Euroopaski, siis Jaapanis on nende tootevalik oluliselt suurem. Nii saab sealt osta kõike alates elusatest vähkidest kuni aluspesuni välja. Samuti asuvad need automaadid pea igal pool, templite kõrval ja isegi Fuji mäe tipus.
Müügiautomaat / Scanpix
15. Kancho - lapsemeelne traditsioon, mida harrastatakse peamiselt mänguväljakutel. Selleks peab üks inimene kätega püstolit imiteerima, teisele seljataha hiilima ning siis tugevasti vastu «ohvri» selga vajutama ning hüüdma «Kancho!».
Püstoli imiteering/ Scanpix
16. Vetsujalanõud - paljudes Jaapani kodudes on tualetis käimiseks eraldi plastikust sussid. Kuna tualette peetakse üldjuhul räpasteks kohtadeks ning ülejäänud majapidamist väga puhtaks, siis peavad tualeti kasutajad kõik kandma ka selleks ette nähtud jalanõusid.
Vetsujalanõud / Youtube
17. Pöidlad peitu - jaapanlaste ebausu kohaselt tuleb matuseauto möödudes peita pöidlad pihku. Kuna pöial on jaapani keeles vanem sõrm, siis seostatakse seda tegevust oma vanemate kaitsmisega.
Pöidlad peitu / Scanpix
18. Jäneste saar - Okunoshima saar on vallutanud jänesed. Väidetavalt toodi nad sinna Teise maailmasõja ajal, kui saarel katsetati mürkgaaside mõju ning nendes katsetes kasutati ka jäneseid. Tänaseks on nad seal end mõnusalt sisse seadnud ja kuna saarel ei elutse ühtegi kiskjat saavad nad rahus ringi hüpata.
jänesed / Scanpix
19. Kinkide avamine - kinke ei tohi kohe avada, kui oled need kätte saanud. Viisakas on enne veidi kahelda ja need avada alles siis, kui kingi kinkija seda palub. Ühtlasi ei tohiks paberit rebida, sest seda peetakse äärmiselt ebaviisakaks.
Kingitused / Scanpix
20. Gaasimaskide saar - Miyake-jima elanikud jagavad oma saart Oyama vulkaaniga. Vulkaan on aga väga aktiivne. Viimane suurem purse toimus 2005. aastal ja sellest ajast peale on sealt eraldunud pidevalt mürgiseid gaase. Just selle tõttu peavad elanikud pidevalt kandma ka gaasimaske. Ühtlasi hakkavad linnas kõlama sireenid, kui väävlitase peaks järsult tõusma.
Gaasimask / Scanpix
21. Kõige lühem eskalaator - Kawasaki kaubanduskeskuse keldris asub ilmselt maailma kõige väiksem eskalaator, mil on vaid viis astet.
Väikseim eskalaator / Youtube
22. Jänkukohvik - Tokyos võib meelt lahutada ka jänkude silitamisega. Poole tunnise sessiooni eest tuleb välja käia 17 eurot, siis võib valida endale sobiva jänese, ta endaga kaasa võtta laua äärde ning siis veeta järgmised minutid loomakest silitades.


description: See, kuidas inimene kõnnib ütleb tema kohta üsna palju. Kui vaatamas on aga osavad röövlid, võib vale kõnnak suurendada varguse ohvriks langemise riski.

title: Vale kõnnak suurendab reisides röövi ohvriks langemise riski

maintext:
Juba 1980. aastatel viisid kaks psühholoogi läbi uurimuse selgitamaks, mille alusel valivad kurjategijad enda ohvreid. Selleks filmisid nad erinevaid inimesi New Yorki tänavatel ning näitesid seejärel neid videoid vangis olevatele kurjategijatele, vahendab BBC.
Filmilõike näidati 53 vägivaldsetele kurjategijatele ning neil paluti selgitada, kui lihtne oleks üht või teist inimest rünnata. Kuigi paljud inimesed said väga erinevaid hinnanguid, siis hakkasid välja paistma ka mingid mustrid. Nii hinnati naisi ning vanemaid inimesi alati kergemateks sihtmärkideks.
Lisaks oli ka neid karaktereid, kelle üle poolte vangidest hindasid kergesti rünnatavateks. Uurijad palusid seejärel professionaalsetel tantsijatel spetsiaalse süsteemi abil kaardistada kõikide inimeste liikumine ning selgus, et kergemini rünnatavatel inimestel oli veidi vähem koordineeritud liikumine, kui nendel, keda vangid nii lihtsaks sihtmärgiks ei pidanud.
Siiski oli nende uurijate töös üks suur viga, nimelt näitasid nad küll vangidele ka keskkonda ja inimeste riietust, kuid nad ei võtnud neid muutujaid uurimuse läbiviimisel arvesse. Paar aastakümmet hiljem tegid sarnase katse ka rühm Uus-Meremaalt.
Nemad lähenesid ideele palju robustsemalt ning kinnitasid inimeste kehadele väikesed tulukesed. Kuna katsejänestel oli seljas üleni must riietus, siis videos paistsid välja vaid tulukesed, mis aitasid hinnata nende liikumist. Ka siis selgus, et mõnedel inimestel on suurem oht langeda varguse ohvriks, mis tõestas, et valik langetatakse vähemalt osaliselt selle põhjal, kuidas inimesed liiguvad.
Meie liikumisviis ütleb üsna palju, nii on võimalik liikumise järgi hinnata, kes valetab kaardimängus või kel on suurem tõenäosus võita muusikavõistlusel. Inimestel on võimalik ka oma kõnnakut muuta vähem haavatavamaks ning seeläbi vähendada röövi ohvriks langemise riski.


description: Alles hiljuti avati Rumeenias õllepurskkaev ning nüüd on kord Itaallaste käes.

title: Itaalias avati tasuta veinipurskkaev

maintext:
Tasuta veinipurskkaev avati Abruzzos, et anda värskendust palveränduritele, kes läbivad kuulsat Cammino di San Tommasot. Kraanid on purskkaevul avatud koguaeg ning iga üks võib sealt tasuta enda magu täita, vahendab Travel and Leisure.
Kohalik veinitegija Dora Sarchese annab purskkaevu töös hoidmiseks omatehtud punast veini. Siiski hoiatas naine kõiki, et tegu ei ole purjutamiseks mõeldud kohaga ning ühtlasi ei ole tegemist mingi reklaamitrikiga.
Projekt sündis koostöös mittetulundusühinguga, kes vastutab Cammino di San Tommaso toimimise eest. Tee on 225 kilomeetri pikkune ning ühendab omavahel Roomat ja Ortonat. Ortonasse on maetud Jeesuse üks jüngritest, Püha Toomas.
Varasemalt on Itaalias purskkaevud veiniga täidetud olnud vaid ajutiselt. Itaalia võttis selle purskkaevu ehitamisel eeskujuks Hispaania Camino de Santiago palverännakutee ääres oleva purskkaevu, mis seal juba aastaid kõndijaid veiniga kostitab.
Hiljuti avati Rumeenias ka õllepurskkaev, kuid seal tuleb oma joogi eest enne maksta, kui omapärast kaevu katsetama saab asuda.


description: New Yorki Battery pargis on hiljuti püstitatud monument, mis püüab paljude turistide pilke.

title: Praami rünnanud kaheksajalale püstitati monument

maintext:
Monument on püstitatud nende inimeste mälestamiseks, kes kaotasid oma elu Cornelius G. Kolffi aurupraami pardal hiidkaheksajala rünnaku tõttu, vahendab Travel Pulse.
Hukkunuid ei tasu siiski leinata, kuna taolise lõpuga tragöödiat pole kunagi juhtunud.
Lugu sai alguse sellest, kui Joseph Reginella vastas oma vennapoja lõpututele küsimustele. Lõbusas tujus mõtles ta välja loo, milles hiidkaheksajalg uputas 60ndatel aastatel praami.
Reginella soovis uurida, kui kergeusklikud inimesed tegelikult on, mistõttu lasi ta õepojale räägitud muinasjutu lahti internetiavarustesse. Sotsiaalmeedia kaasabiga tulid monumenti vaatama tuhanded inimesed. Monumendi juures selgitati neile aga, et tegelikult pole midagi taolist kunagi juhtunud.
Monument kaalub 114 kilo ning see kujutab aurupraami, mida tõmbab endaga põhja hiidkaheksajalg. Kuulujutt on Staten Islandi mälestamismuuseumisse meelitanud ka hulgaliselt turiste.


description: Kanada mägironija on korduvalt üritanud Džomolungmat vallutada, kuid iga kord on teda takistanud mõni suurem õnnetus.

title: Džomolungmal mitu katastroofi üle elanud matkaja teeb ajalugu

maintext:
2014. aastal jäi Elia Saikaly laviini tõttu, mis tappis 16 šerpat, mäele lõksu. Mõni aasta hiljem tuli ta Džomolungmale tagasi ja oli parajasti Everesti baaslaagris, kui Nepali tabas kümnendite tugevaim maavärin, mis tappis taas 22 šerpat ja mägironijat, vahendab Lonely Planet.
38-aastane Saikaly naasis sel aastal Nepali, et vallutada 7681 meetri kõrgune mäetipp Hillary Peak, kuhu seni keegi veel jõudnud ei ole. Erinevalt Džomolungmast ei ole Hillary Peakil olemas arstide meeskondasid, varem kinnitatud nööre ega redeleid ning sinna ei vii ka ühtegi sisse tallatud teed.
Ekspeditsioonil on elu kaotanud juba üks meeskonna liikmetest, Gabriel Filippi, kes septembri alguses kukkus ning sai raskeid vigastusi. Saikaly on siiski vandunud, et jätkab teekonda. Koos temaga läheb tippu Nepali mägironimisveteran Pasang Kaji. Tavaliselt on kohalikud kaasas giididena, kuid Kaji on paberitesse kantud ekspeditsiooni liikmena.
Kui Džomolungma tippu on jõudnud umbes 4000 inimest, siis Hillary ja Tenzingi tippu ei ole veel vallutatud. Nad on mitmel korral üritanud juba tippu tõusta, kuid kuna sinna ei vii ühtegi korralikku teed, on nad pidanud tagasi pöörduma ja tõusmiseks parema koha valima. Saikaly ja Kaji ootavad 5500 meetri kõrgusel ilusamat ilma, et oma teekonda jätkata.


description: Maailmas on tohutult palju erinevaid riike, aga sul ei ole õrna aimugi, millises neist oleks sul kõige parem elada?

title: Soovid välismaale kolida: eestlaste loodud keskkond aitab otsustada millisesse riiki

maintext:
Välisriiki kolimise juures huvitab inimesi see, milline on sealne kliima, kui kõrged on keskmised elamiskulud või milline on riigi majanduslik olukord. Ettevõtte Teleport loodud keskkond on sulle selles osas abiks. Teleport Cities abil saab nimelt võrrelda ligi 150 sihtkoha elamiskulusid, elukvaliteeti ja palkasid.
Teleporti kaasasutaja ja tegevjuht on endine Skype Eesti juht Sten Tamkivi. Rahvusvaheline majandusväljaanne Forbes valis tänavu Teleporti maailma üheks paremaks keskkonnaks, leidmaks head tööd ja elukohta kus tahes maailma otsas.
Selle aasta kevadel tuli ettevõte välja ka uue teenusega, mille nimeks on Teleport Zen. Selle abil saavad inimesed oma kolimisprotsessi hallata.


description: Amsterdamis avati maailma esimene pohmakabaar, kuhu kaineid külastajaid ei lasta.

title: Galerii: maailma ainuke pohmakabaar

maintext:
Pohmakabaar on avatud reedest pühapäevani ning seal on kõik vajalik peojärgse hommikuga toimetulekuks. Baaris alkoholi ei müüda, kuid uksel pannakse kõik külastajad puhuma ning kui nende testi tulemus promilli ei näita, siis neid baari ka ei lasta, vahendab Daily Mail.
Baaris on olemas voodid ning iga voodi juures ka oma telekas, kust on võimalik lemmiksarju vaadata. Lisaks saab aega veeta ka hapnikuletis, kus külastajatele antakse hingata värsket ja puhast hapnikku. Soovijad saavad endale tellida ka massaaži.
Pohmakabaaris on müügil ka vitamiinirohked smuutid ning spetsiaalsed toidud, mis aitavad raskest hommikust üle saada.


description: Veebilehte kasutades on võimalik säästa isegi kuni 80 protsenti lennupileti hindadest.

title: Uus veebileht aitab leida odavaimad lennud

maintext:
Skiplagged veebileht otsib pileteid erinevate lennufirmade kodulehtedelt. Odavate piletite leidmiseks otsitakse point beyond nime all tuntud reise, vahendab Lonely Planet.
Sisuliselt tähendab see seda, et kui reisija soovib lennata Tallinnast Riiga, siis pilet läbi Riia Amsterdami võib olla hoopis soodsam. Ostes sellise pileti saab reisija Riias lihtsalt reisi pooleli jätta. Kaugemate sihtkohtadega lennud võivad olla odavamad, sest lennufirmad üritavad konkureerida sihtkohtade nimel, kuhu nad otse ei lenda.
Seetõttu võivad lennufirmad hinnad alla lasta, kui soovitud paika otselendu ei ole ning nii jääb hind üles ka sihtkoha, kuhu otselend toimub.
Siiski on sel teenusel ka paar negatiivset külge. Nii ei saa reisijad kaasa võtta äraantavat pagasit, sest see lendaks ikkagi lõppsihtkohta. Lisaks soovitatakse reisijatel esimeste hulgas pardale minna, et vältida olukorda, kus meeskond palub pagasi ikkagi ära registreerida, sest see lihtsalt ei mahu lennukisse.
Skiplagged piletiotsingu meetodi kasutamine lennufirmadele üldjuhul meeltmööda ei ole, mistõttu ei tohiks sealt pileteid soetada ka kliendiprogrammide kasutajad. Kui lennufirma saab jälile, et nende püsiklient nii käitub, siis võivad nad konto tühistada ning kogutud boonuspunktid ära võtta.
Lisaks peaks reisijal olemas olema kõik vajalikud viisad, isegi kui sihtkohta ei plaanita minna, sest vastasel juhul ei pruugi lennujaamatöötajad reisijat pardale lasta.


description: Google otsingumootor näitab suurepäraselt, millised reisimõtted inimestel peas keerlevad, mistõttu tasub neil trendidel ka silm peal hoida.

title: Milliseid linnasid on kõige rohkem guugeldatud?

maintext:
Kui on soov enne suuri turistimasse külastada Reykjaviki, Havannat, Torontot, Mexico Cityt või Tokyot, tuleks seda teha üsna kiiresti, sest just neid paiku on sel aastal kõige rohkem guugeldatud, vahendab Lonely Planet.
Google vaatas üle miljardite kaupa otsingusõnu ning uuris ka inimeste broneeringuharjumusi. Raportis toodi ka välja, et reisijad otsivad internetist peamiselt ideid ja inspiratsiooni paikade kohta, kuhu nad minna soovivad.
Need viis sihtkohta on sel aastal saanud oluliselt rohkem tähelepanu kui varem. Google teab isegi, kes millist sihtkohta otsib. Reykjaviki kohta otsisid infot peamiselt 25-34 aastased naised, kes elavad New Yorkis ning on huvitatud matkamisest.
Havana kohta otsisid lisateavet 35-44 aastased Floridas elavad mehed, kes armastavad filme vaadata. Toronto paelus aga 25-34 aastaseid mehi, kes huvitusid hokist ning Mexico City pakkus pinget 35-44 aastastele meestele, kellele meeldib jalgpall. Tokyo vastu tundsid huvi taaskord enim mehed, peamiselt 25-34 aastased tehnikasõbrad.
Lisaks sihtkohtade otsingule oli märgata ülisuurt tõusu ka reisinippide otsingus. Sel aastal on otsingusõna kasutatud 16 korda rohkem kui neli aastat tagasi.


description: Loomade kasutamine turistide lõbustamiseks on enamjaolt väga julm, sest see eeldab, et looma vaimsus tuleb eelnevalt murda.

title: Mida loomadega enne turistide lõbustamist tegelikult tehakse

maintext:
Tihti hoitakse loomasid väga kesistes tingimustes ning nende elust puudub igasugune headus. Metsikute elevantide nii-öelda kodustamiseks murtakse tahtlikult nende vaim, et nad alluksid paremini oma käskijatele, vahendab The Dodo.
«Turistid võivad arvata, et atraktsioonid nagu elevantidega sõitmine, ei tee mingit kahju. Karm tõde on aga, et nende vaim murtakse nii tugevasti, et nad lasevad endaga väga julmalt käituda,» kirjeldas nukrat olukorda maailma loomakaitseorganisatsiooni veterinaarnõustaja Jan Schmidt-Burbach.
Kuigi ei ole täpselt teada, kui palju elevante iga aasta sellise kohtlemise all kannatavad on alust arvata, et Aasia elevante ohustabki peamiselt just väga noores eas vangistusse võtmine ning nende vaimu murdmine.
Noorte elevantide dresseerimise käigus võetakse väikesed oma emade juurest ära, pannakse puuri, neid pekstakse ja näljutatakse. Neid ei lasta puurist välja ning neid hoitakse tahtlikult mitu päeva järjest üleval.
Kuigi metsikute elevantide vangistusse võtmine on keelatud, siis on seda raske kontrollida. Kui elevandi vaim on murtud, siis seaduse silmis ei ole ta enam metsik ning seega keeld sellele enam ei kehti. Turg noortele elevantidele on väga suur ning nii on ärimehed valmis hea tervise juures elevandibeebi eest maksma 30000 eurot.
Kui elevandi vaim on murtud, siis on seda hiljem võimatu täielikult taastada.
Elevantide kaitsmisel ei ole küsimus vaid turistides. Nii näevad Tai traditsioonid ette, et kindlates perekondades peab olema ka elevant. Kuna aga elevandid söövad väga palju, siis saavad inimestest ka elevandijuhid, et nendega raha teenida. Hetkel annab selleks piisavalt sissetulekut vaid turism.
See kuidas elevandijuhid oma loomadega käituvad sõltub sellest, mida juhid on oma vanematelt õppinud ning need teadmised kanduvad edasi ka ühistesse laagritesse. Elevantide kaitsmisega tegeleva John Robertsi sõnul on Aasias väga erinevaid laagreid, on neid, kus loomi koheldakse väga halvasti, kuid on ka neid, kus elevantide eest hoolitsetakse ning kus ajajatel on olemas kõik vajalikud vahendid, et elevantide eest hoolitseda.
Tais ning ka mujal selles piirkonnas on elevandilaagreid aga järjest juurde tekkinud. Indias peksavad elevandiajajad oma loomi aga nii kaua, kui elevantidel tekib inimese ees tõsine hirm. Nende vaheline suhe on kui käskijal ja orjal, rääkis Indias loomade õiguste eest võitlev Geeta Seshamani.
«Kui lääne turistid lõpetaksid teenuse kasutamine, siis see muudaks hetkega ka tervet stsenaariumit ja parandaks oluliselt elevantide heaolu ja elu terves Indias,» lisas Seshamani.
Vaata samal teemal National Geographicu dokumentaalfilmi siit.


description: Teadaolevalt maailma kõige odavam hotell asub Bangladeshis, kus ühe öö eest tuleb maksta kõigest 30 eurosenti.

title: Video: milline näeb välja maailma kõige odavam hotell

maintext:
Veepealses hotellis on kokku 48 tuba. Eraldi ühese toa eest tuleb maksta 70 senti ja kahese toa eest 1,20 euro suurune tasu. Kõige odavamad on aga voodikohad 18 magamisasemega tubades, kus peab maksma vaid 30 senti. Hotellipidaja sõnul neil peretubasid ei ole, mistõttu nad peredel seal peatuda ei lubagi.
Hotell ehitati juba 1951. aastal ja veel mõni aasta tagasigi pakuti seal klientidele ka toitlustust, kuid enam sellist luksust ei ole. Siiski on külastajatel võimalik kasutada tualettruume, neile antakse voodiriided ja puhast vett. «Televiisorit tubades aga ei ole,» pidas hotellipidaja vajalikuks täpsustada.


description: Ilmselt nii mõnigi on enda videokaamera reisile kaasa haaranud, et hiljem lähedastele vahvaid videoklippe näidata. See eestlastest paar on viinud reisivideod aga hoopis teisele tasemele.

title: Eestlastest paar rändab mööda maailma ringi ja teeb kadestamisväärseid reisivideoid

maintext:
Juhani Särglep ja tema tüdruksõber Katri Palm reisivad mööda maailma ringi ja jäädvustavad selle videolindile. Kui alguses meisterdati reisivideoid vaid enda lõbuks, siis nüüd on saanud hobist töö.
Noormees, kes on lõpetanud Balti Filmi ja Meediakooli, töötab rahvusvahelise hotelliketi Four Seasons Hotels and Resorts filmitegijana. Palmi rolliks on olla aga kadestamisväärsete videote peategelane.
Loe noorte reisiseiklustest lähemalt nende blogist.
Vaata videoid, mis on filmitud Pariisis ja Tais!


description: Ameerika Ühendriikide lennufirma JetBlue kaevati kahe lapse valesse sihtkohta saatmise eest kohtusse.

title: Vihane ema kaebas lennufirma kohtusse

maintext:
Ühendriikide lennufirma Jetblue kaevati kohtusse, sest nad ajasid kaks ilma saatjateta reisivat poissi omavahel sassi ning saatsid nad valedesse sihtkohtadesse, vahendab Telegraph Travel.
Olukord tekitas vanemates niivõrd suure pahameele, et ühe poisi ema, Maribel Martinez, otsustas lennufirma kohtusse kaevata.
Martinez oli šokeeritud, kui lennuliini töötajad andsid talle üle tundmatu viie-aastase poisi. «See ei ole minu laps,» ütles naine lennujaama töötajatele. „Ma olin täielikult paanikas,» lisas ta.
Pärast juhtumit pöördus Marinez tekitatud emotsionaalse stressi, ääretu hirmu, õuduse, vaimse šoki ja psühholoogilise trauma pärast kohtusse.
Lennujaamal võttis kolm tundi aega, et teha kindlaks lapse asukoht, kes oli kogemata lennanud Bostonisse. Naine oli arvamusel, et laps on röövitud ja, et ei näe teda enam kunagi.
Naise advokaat ütles, et JetBlue töötajatel peaks olema häbi vea tõttu, mille nad tegid. «Ükski vanem ei ole väärt taolise õnnetuse üleelamist,» ütles pere advkoaat Sanford Rubenstein.
Vea selgumisel võtsid JFK ja Bostoni lennujaamad käsile laste õigesse sihtkohtadesse toimetamise. Lennuliin kommenteeris lisaks, et kuigi lapsed olid kogu aja JetBlue meeskonna hoole all, nad mõistavad vanemate stressi ja muret.
JetBlue tagastas poiste piletirahad ning andis perele ka 1869 euro ulatuses krediiti.
Lennufirma esindaja sõnul ei ole neil hetkel võimalik juhtumit kommenteerida.


description: Need naljakad pildid on tehtud turistidest, kes külastavad lõbustuspargis kummituslossi.

title: Hirmnaljakas galerii: inimeste reaktsioonid kummituslossis

maintext:
Pildid on tehtud just hetkedel, mil külastajad näevad midagi õudset ning ehmatavat. Atraktsioon asub Kanadas Ontarios ning esindajate sõnul on see kõige hirmsam kummitusloss terves piirkonnas, vahendab Daily Mail.
Kuigi atraktsioon on avatud olnud juba aastakümneid, siis endiselt on see väga populaarne nii kohalike kui ka turistide seas. Maja, kus kummitusloss asub, oli kunagi kirstutehas, mis lisab atraktsioonile veelgi kõhedust.
Vabriku omanik Abraham Mortimer hukkus ise seal samas õnnetuse tagajärjel. Legendi kohaselt kadus Mortimeri keha pärast matmist kirstust.
Nightmares Fear Factory ehk õudusunenägude hirmuvabrik on kõik need aastad kiivalt saladuses hoidnud, mis nende külastajaid nii palju ehmatab, kuid alates 2010. aastast on nad interneti üles pannud pilte külastajate reaktsioonidest.
«Päev on korda läinud, kui keegi nutab. Jah, nad kardavad, kuid selle värina pärast nad siia tulevadki,» rääkis tegevjuht Mark Ritchie. Siiski on külastajatel võimalus ka sellest õudusest pääseda karjudes «nightmares!». Sellisel juhul eskorditakse hirmunud külastaja atraktsioonist välja, kuid tema nimi lisatakse ka argpükside nimekirja, kus tänaseks on juba üle 140 000 nime.
Atraktsiooni saab siseneda vaid koos oma sõpradega, mistõttu on elamus veelgi reaalsem, kuna võõraid inimesi kuskil näha ei ole.